Uberan - Euskal Idazleen Elkartea - Txillardegiren ekarpena ez ahazteko\nTxillardegiren ekarpena ez ahazteko\n`Txillardegi´ (Erein) saiakera argitaratu du Fito Rodriguezek Asteazkena, 2012-05-02\nJose Luis Alvarez Enparantza Txillardegi politikari, hizkuntzalari eta idazlea urtarrilaren 14an hil zen. Bere ekarpena handia izan zen eta ezin da arlo bakar batera mugatu. Saiakera labur honen bidez, Fito Rodriguez idazleak Txillardegiren ibilbidea irudikatu nahi izan du, bere osotasunean. Euskarari corpus bat emateko garaian funtsezkoa izan zen Txillardegi, "baina euskarak ere behar zituen lege batzuk eta estatu bat eta bere bide politikoa horretan oinarritu zuen", hala adierazi digu Fito Rodriguezek, hitzen uberan izan dugun solasaldian.\nPolitikan, literaturan, hizkuntzan, irakaskuntzan... Bere ekarpena handia izan zen.\nAldarrikapen funtsezkoena izan zen hizkuntzaren status-a. Euskararen corpus-ari buruzko lanak egiteaz aparte -euskara batua aurreikusi zuen eta lortu zuen hura bideratzea artean errefuxiaturik zegoela Baionan-, nazioari buruzko paradigma berria planteatu zuen. Beraz, status-aren alde borrokatu zuen soziolinguistika arloan proposamenak eginez baina, horretaz aparte, aldarrikapen zehatzak egin zituen eta borroka zuzenak planteatu zituen. Status-aren bide horretatik, argi formulatu zuen Estatuaren beharra. Hau da, glotopolitika bat. Euskarak behar duela corpus bat, literarioa eta ahozkoa, baina euskarak ere behar dituela lege batzuk eta estatu bat. Bere bide politikoa horretan oinarritu zuen.\nLiburu honetan ez ditut aipatu atera diren beste erreferentziak batzuk. Azken Maiatz aldizkarian Emilio Lopez Adanek, Beltzak, egin duen artikulua, esate baterako. Nahikoa latza, nire ustez. Irakurri al duzu?\nAdos egotea edo ez, bakoitzak berea proposatu dezake. Baina idazle gisa, ez zait gustatzen estilo doktrinarioa. Txillardegik bere aldaketak (politikoak) justifikatzeko idazten ditu bere azken nobelak. Hori da Beltzaren planteamendua. Eta planteamendu guztiak onargarriak dira baina gure arloan formak oso garrantzitsuak dira. Gauza bat da liburuak egitea eta beste gauza bat da idazle izatea. Eta idazle zaren aldetik formari kasu egin behar zaio. Kasu honetan, artikulua geratu da oso modu zurrunean, oso modu eskasean. Zeren Txillardegiren emaria izugarria izan zen. Hurrengo Hegats aldizkarian, esate baterako, saiakera arloan egin zuen ekarpena aztertuko dut modu sakonagoan.\nLiburua nola antolatu duzu? Zein ildo jarraitu duzu liburua antolatzeko garaian?\nSei ataletan antolatu dut liburua. Lehena euskara batuari buruzkoa da, euskaldunen batasunaren oinarri gisa hartua. Ikuspegi nazional bat zuen intelektual eta idazle baten proposamena, azken batean.\nBigarren atala hizkuntzaren status-ari buruzkoa da.\nHirugarren atalean, politikaren bidean zer nolako urratsak eman zituen aztertu dut.\nLaugarrenean, literatura aztertu dut eta hor aipatzen ditut, Beltzak ez bezala, lehenengo liburuak, niretzat funtsezkoak direnak. Europako eta orduko literatura ekarri zuen gure artera. Saiakerari begiratua ematen diot, nahiz eta hurrengo Hegats aldizkarian arlo hori gehiago landuko dudan.\nBukatzeko, ikuspegi nazionala izan zuen intelektualaz idatzi dut. Eta ildo horretatik, Xarritonen ahotan amaitzen da liburua. Xarritonen euskaran kontatu dut, bere ahotan, nola joan zitzaion jasotzera, erbestera jo zuenean Txillardegik. Xarriton nola hurbildu zen Luzaide aldera, Txillardegi Iparraldera pasatzeko. Xarritonek kontatzen zuen bezala jaso dut liburuan, sekulako xarma eta balorea du bere euskarak.\nTxillardegi (Erein, 2012) liburua plazaratu berri duzu baina saiakera bat ere laster plazaratuko duzu, ezta?\nEgia esan, ez dakit nola deitu. Aforismo moduko bat izango da.\nBuru ta zioak (Utriusque Vasconiae, 2010) liburuaren haritik akaso.\nBuru ta zioak liburuaren modukoa, baina Buru ta zioak poesia dela esan dezake baten batek, eta ez da poesia. Aforismoak dira, gogoetak diren neurrian. Pentsatu ahal izatea hizkuntzaren bidez, beraz, gure esperientziatik ateratzen ditugun adierazpen edo formulazioen bidez. Burutazio horiek lotuta zeuden, hari bat zuten. Eta oraingoak ere bai. Gogoetak dira, gu ere musikariak gara nolabait, konposatu egiten dugu. Ez dira bakarrik nota solteak. Konposaketa bat dago eta liburu honetan ere bai. Biktimaren irudiari buruzko gogoetak dira, horrekin egiten ari diren erabilerari buruzkoak. Minari eta zaurgarritasunari buruzko meditazio bat. Biktimari agurka (Utriusque Vasconiae, 2012) izenburupean aterako da eta laster izango da dendetan.\nBestetik, Kasandra leihoan (Txalaparta, 2006) liburua gaztelerara itzuli dute. Bere lana beste hizkuntza batera itzultzea, ilusioa egingo dio idazle bati.\nNiri ilusio egin didana izan da Jose Campo Barandiaran itzultzailearekin egin dudan harremana. Aspaldiko laguna zen baina urtetan kanpoan ibili da, Parisen, gero kartzelan izan zen... Eta berreskuratu dut harreman hori berriro. Berak hartu zuen ardura itzultzeko eta nik uste dut liburua berea dela. Hori da berak egin duen bertsioa. Baina musikaren adibidera joz, pianoa lau eskuetara jotzea bezala izan da. Bitxia izan da, normalean bakarrean aritzen zarenean lortzen ez duzun sentsazioa izan dudalako.\nArmonian aritu zaretela.\nEmilio Lopez Adan naiz eta Fito Rodriguezek nire artikulu batez esaten dituenei ihardetsi nahi nieke.\nFitok dio “Txillardegik bere aldaketak (politikoak) justifikatzeko idazten ditu bere azken nobelak. Hori da Beltzaren planteamendua”, eta nire artikulua “doktrinario” eta “eskasa” iruditzen zaio. Bi ohar: hasteko, nire artikulu osoan “justifikatu” hitza ez dela inoiz agertzen; bigarrena, literaturan ez dela batere harrigarria idazlearen bizierak eta arazoak fikzioan edo saioetan agertzea.\nArtikuluak batzuen iritzia aipatzen badu ere (“Mihi zorrotz batzuek, hitz erdika bazen ere, erran zuten Txillardegik Exkixu eta Euskal Herria helburu argitaratu zituela miliekin laguntzeko. Baina…”), segidan sartzen du “baina” bat eta adbertsatiboak ematen dio musika, non kontradikzioak, paradoxak, egoera patetiko eta tragikoak ere, agertzen baitira. Txillardegi unamunianoaren errespetuaz egina nahi izan dut eta irakurle potentzialari artikulura jotzea gomendatuko nioke, Fitok egiten duen interpretazioa edukitik nahikoa urrun iruditzen zaidalako. Latza izatekotan, ezker abertzale autoritario batekin liteke latz, baina hori beste historia bat da.\n2012-05-10 12:53Emilio Lopez Adan


Igaro dira jada 4 urte EHUk Zuzenbidean eta EAZn, euskaraz zein erderaz, gradu bikoitza sortu zuenetik. Aukera paregabea zirudien horrek, ikasleon egungo egoera ikusita, hala ere, baditu hainbat ezkutuko ustel.\nOrain arte garatu diren 4 kurtsoetan errepikatu egin da ordutegien antolaketa ilogiko eta ez-pedagogikoa; batzutan 9 klase orduko egunak, guztiak magistralak, eta bestetan ordu bakarrekoak.\nIrakasleen disponibilitate oso mugatua. Ordutegiak zehaztu eta irakasleak egokitzerako orduan, azken gradua gara esleipena jasotzen, gainontzeko lekuetan behin esleitu direnean, geratzen diren ordu zein irakasleekin gurea moldatuz.\nTalde autonomoaren falta. Zuzenbideko klaseetan talde propioa dugun arren, EAZko klaseetan ez da hala gertatzen; klaseak gradu hori egiten duten gainontzekoen ordutegietara moldatu behar ditugu. Erderakoen kasuan arazo hau ez da ematen.\nFakultateetako zuzendarien prestutasun falta gure egoera hobetzeko. Baliabide falta aitzakitzat hartu arren, baliabide horiek gaztelerakoentzat badaudelarik.\nAzkenik aipatu nahi dugu, ulertzen dugula gradu bikoitz batean gaudela baina, argi eta garbi adierazi nahi dugu, argudio horren bitartez ezin dietela gure egoerari justifikazio bat eman. Eta badela garaia soluzio bat eskaintzeko, urteak baitira bilera, gutun zein beste baliabideen bitartez gure egoera salatzen ari garela.\nEgoera honen aurrean, euskarako gradu bikoitzeko ikasleok, lehenengo pausu bezala, kontzentrazio bat egingo dugu sarrikoko sarrera, asteazkenean goizeko 10:10ean.\nHorrengatik, EHUn ikasteko baldintza duinen alde bere burua kokatzen duen ikasle zein irakasle ororen babesa eskatzen dugu, egoera konpondu arte aurrera eramango ditugun ekimen ezberdinetan.\n17 urria, 2016 17 urria, 2016 bilbobuiakaBerriak,Ikasle Mugimendua\nPrevious Post #HUMozalikEz dinamika publikoki aurkeztu dute\nNext Post Ikasle Topaketen Jaialdia hezkuntza ildoa zabaltzeko


La Encartada - Euskadi Industria Ondarea\nEhun-kolonia txiki bat\nFabrika hau 1882an eraiki zen, Marcos Arena indianoari eta Martín Mendía, Juan B. Hernández, Santos López de Letona eta Domingo de Otaola enpresari eta merkatariei esker. Artilezko era guztietako produktuak irun, egin eta manufakturatuko zituen sozietateak, lehen negozio lerroa txapeletan ezarrita, nahiz eta bere historian zehar biserak, buru-berokiak eta mantak ere ekoitzi dituen, eta batzuetan, gainera, soberan zegoen artilea saldu egiten zuen haril eta mataza moduan.\nEraikin nagusia amaituta zegoen 1892aren amaierarako (orduan oraingoa baino txikiagoa bazen ere) eta diseinua leiho handietan irekitako harresi handiekin egin zen, ekoizpenera dedikatutako espazioetara argia sartzea errazteko, eta burdinolako zutabeekin barnealdean.\nIndustria-eraikin guztietan bezala, espazioen banaketa arrazionala bilatu zen: behealdea biltegietara, tailer laguntzaileetara eta beste zeregin batzuetara dedikatu zen, hala nola garbiketa, koipegabetzea, tindatzea, bolatzea eta abar; goiko nabeek, berriz, txapelak eta puntuzko beste artikulu batzuk kardatzeko, iruteko eta egiteko lekua eskaintzen zuten. Makineria guztia turbina hidrauliko baten bidez mugitzen zen. Summer & C.ª-k hornitutako makineria multzo handia abian jartzen zuten ardatzak eta poleak aktibatzen ditu turbinak; makina gehienak Oldhamgo (Manchester) Platt Brothers enpresa ingelesetik zetozen.\nMultzoa ez du ekoizpeneko eraikinak soilik osatzen; han lan egin zuten familientzako etxeekin osatu zen, eta kolonia txiki bat sortu zen, bere eskola-kapera ere izan zuena, Guadalupeko Ama Birjinari eskainia.\nLa Encartada sortu zenetik ehun urtera itxi zen, 1992ko udan.\n2007az geroztik, La Encartada Fabrika-Museoa bihurtuta, bere industria-eta teknologia-ondare garrantzitsua erakusten du, sortzaileek diseinatu zioten fisionomia eta hornidura tekniko berari eutsiz ia-ia osoki.\n(M. J. TORRECILLA: Euskadiko Industria Ondarea, vol 2, p. 1007)\nEntrada con escultura de Gotxi\nZona de batanado\nÁrea de cardado\nZona de confección\nBoina tras la confección\nEjes y poleas\nViviendas y capilla


Elkarrizketa: Jean Echenoz\nJean Echenoz, idazlea\n"Goncourt saria jaso arren, nire bizitza ez da aldatu"\nBere bizilekua Parisen finkatua badu ere, aspalditik udako oporraldia Biarritzen igarotzeko ohitura du Jean Echenozek. Izan ere, Euskal Herriko gertakariak gertutik jarraitzea gustatzen zaizkio, bere esanetan, zer pentsatua ematen duten gauza asko gertatzen baita hemen.Euskal Herriak izan du eraginik idazle honengan, bere azken eleberriari, "Je m’en vais" izenekoari, Donostian eman baitzion bukaera. Hain zuzen ere, eleberri horrekin lortu zuen iaz Frantzian den literatur sari garrantzitsuenetarikoa, "Goncourt" saria.\n-Zure biografia eta bibliografia aurkezten diguzu?\nNire biografiak eta bibliografiak bat egin dezakete. 1979an Le méridien de Greenwich, 1983an Cherokee, 1986an l'Equipée malaise, 1988an L'occupation des sols, 1992an Nous trois, 1995ean Les grandes blondes eta 1997an Un an. 1947an sortua naiz, Vaucluse departamentuan. Frantziako hegoaldean egona naiz 22 urte arte. Aix en Provencen goi ikasketak hasi nituen eta gero\nParisen segitu ditut. Duela 20 urte, 1979an, obra bat argitaratu nuen lehen aldiz. 1970. urteaz geroztik Parisen bizi naiz.\n-Nolatan hasi zinen idazten, zein adinetan?\nHaur nintzelarik bizi nintzen etxea liburuz betea zen. Nire gurasoak irakurzale sutsuak ziren, baita gaur egun ere. Txikitatik, idazteko eta irakurtzeko zaletasuna nuen.\nZazpi-zortzi urte nituela hasi nintzen ipuin txiki batzuk idazten, hori niretzat beti izan da ariketa naturala. Gazte denboran idazten nituen testuak inork ez zituen irakurtzen, gehienetan ez nituen bukatzen. Mota anitzeko idazlanak egiten nituen: nire eguneroko bizitzaz, gutunak, berriak... baina ez nituen idazten besteei erakusteko. Ez nintzen ohartu horrelako lanak izugarriko indarra galdegiten zuela. 30 urte aitzin, heldu zitzaidan adina nire ametsa gauzatzea eta egiazki errealitatea ikusi behar nuela. Lehen liburua argitaratu, eta geroztik ez naiz sekulan gelditu.\n-Zertarako idazten duzu eta norentzat?\nLehenik niretzat. Hau da, atsegin berekoia behar bada, atsegin hori beste jendeen atseginarekin nahas daitekeela pentsatzeko. Zorionez, guti gora behera, hori da gertatu, poliki-poliki. Gero jakiteko zertarako hori egin dudan, iruditzen zait ez dakidala beste gauzarik egiten. Ez baldin banu hori egingo egunero -salbu egun horietan oporretan naizelakoz- uste dut biziki gaizki egongo nintzatekeela.\n-Zure burua behartzen duzu idaztera eta ordu berezi batzuk nahiago dituzu?\nEz dut sekulan nire burua bortxatzen. Goiz guztian zehar lan egiten badut, ez da diziplinagatik, gauza naturala da: jeikitzen naiz, tea hartu, dutxatu, eta makina pizten dut. Sekulan ez gogoz kontra.\nBatzutan beharbada zailtasunak ditut, baina beti barneko behar bat bezala sentitzen dut. Hala ere, lana ez da beti erraza, iragaiten ahal dut goiza esaldi batekin eta ororenburu oraino gaizki. Denek bezala une txar batzuk ere baditut. Goiz guztiz lan egiten dut, igandeetan salbu. Ez dakit zertarako zuzen baina igandetan ez naiz heltzen lan egitea eta gero berantago arratsari buruz berriz hasten naiz, baina niretzat lan hoberena goizetan da egiten.\n-Beste idazle batzuk bezala, zuretzat ere erran daiteke zure irudimena hazten dela haur denborako gertaerekin, edo bestela, zure bizitzaren une batzuetan kokatua al da?\nBai, hala da, zeren eta buruan atxikitzen ditudan gertakariak atera daitezke nahita edo bat batean. Nire denbora pasatzen dut naturalki eta ez dut xehatzen gertakaririk, xehetasunik, gauza arrarorik, esanaldi bitxirik, guneak, jendeak edo topaketa interesgarriak direnak eleberri batean sartzeko. Batzutan asmakizun ona txarra bilaka daiteke.\nNahiz eta idazten ditudan eleberriak ez diren bat ere ez autobiografikoak, gertakari batzuk autobiografikoak izanik ere mila puzketetan hautsiak eta berriz antolatuak daude. Gauza batzuk heldu zaizkit neronek asmatuta, eta baita ere nire eguneroko bizitzatik.\n-Zehazki, zerek eragin zaitu holako liburua idaztera?\nEraginik ez. Gertatzen dena da, duela 4 edo 5 urte eleberri bat argitaratu nuela. Gaia Indian kokatua zen, bertan ongi sentitzen bainaiz. Han sentitu nituen izugarriko aberastasunak, hizkuntzak, soinuak, usainak, koloreak, horiek denak milaka aldiz, Indian. Hori 1995ean argitaratu nuen eta orain nahiago nuen erakutsi beste mundu bat arrunt desberdina.\nEleberri honetan nahiago nuen elementuen ugaritasuna ahal bezain gutxi izatea, eman dezagun dena zuri, hotza, alderantziz. Indiara joan nintzen bi hilabete lekuak begiztatzeko, baina hor Antartikako leku hotzak bisitatzeko ez nuen gogorik. Ez da hotzarengatik. Ohartu naiz joaten denean norabait nekez ezartzen ditugula jokoan lekuko errealitate sozialak. Beraz, iruditu zait askatuago sentituko nintzela, biltzen banituen liburu, erreportai, argazki, bidaiarien idatziak, telebistako emankizunak nahiz eta ororen buru ez den gauza anitz erabiltzen.\n"Galerie d'art" hitzak beste liburu batetik hartu ditut. "Atelier" edo lantoki hitza nahi nuen izan dadin egiazko lan gune bat . Izaiten ahal zen artista bat edo argazkiegile bat baina ez nuen nahi lan egin sortzaile batekin. Azkenean artista ohi bat bilakatu da, arte saltzaile. Gogoa nuen ofizioren ikertzea, zein harreman dituzten artistek eta saltzaileek. Ahal bezain hurbil egiatik nahi nuen eraman gaia eta ez karikaturaren aldetik.\n-Mintzatzen bagine Euskal Herriaz. Donostiaz?\nZortea dut, badu 8-9 urte heldu naizela Florence Delay-ren etxera, nire laguna dena. Lehenago herri hau ez nuen ezagutzen, eta Indian bezala sentitu dut hatsa hobeki hartzen nuela hemen beste lekutan baino. Euskal Herria da maite dudan herri bat. Leku batzuk agertu zaizkit eleberriak sortzeko iturri bezala, gutxi dago bereziki Frantzian. Paris bai, beti da motor bat bezala, gune erromantikoa. Joan naizelarik Donostira lehen aldikotz, sentitu dut hor zerbait egin nezakeela. Baita herri ttipi hortan deitzen dena Behobia. Sentitu dut erromantiko gertakaria sortzeko gunea, edo topaleku, edo ikerketa lan lilugarri bat. Leku batzuk antzerki leku bezala ikusten ditut.\n-Nola asmatu duzu lehen pertsonaia eta besteak?\nSujetak ez dit batere antzik, salbu eta nire adina duela eta gainera ohartzen naiz liburuak egin arau protagonistek nire adina dutela. Gero poliki-poliki bere ofizioa hartu nuen, izen bat atxeman behar nuen eta historia eraman zuzen. Behar nuen bizia eman beste pertsonaiei. Gero ikusten dituztalarik eta beren botza entzuten da kasik liburu egina bezala.\n-Ferrer horren inguruan diren emazteak, bata bestearen ondotik ba ote dute loturarik kurutzatzen dituzun pertsonekin?\nBai erabaki nuen pertsonai horek xantxa gutti ukanen zuela emazteekin. Zorion gutti ateratuko zuela. Beti dago norbaiten atzetik zorionaren bila, aurkitu gabe. Behar ziren asmatu pertsonaiak bata bestearen ondotik. Batzuk pentsatuak adiskide batzuen detaileekin edo kurutzatu dituztan jendekin. Eman dezagun esaten dutalarik Bensons (zigareta) ezkerreko eskuan eta Ericson (telefonoa) eskuineko eskuan da emazte bat ikusi nuena ordu batez.\nBost metrotan leku batzu bezala iduritu zitzaidan itxura hori erabil nezakela bestelan besteak dira nihaurrek asmatutako jendeak.\n-"Goncourt" saria jaso ondoren, zure bizitza aldatu da?\nEz, nire bizitza ez da aldatu, bi alorretan salbu.\nGoncourt saria fenomeno bitxi bat da, inarrausten duena mundu bat. Sekulako gutunak edo eskuiskribuak jasotzen dituzu, edozein jende motatik, batzuk haur denboraz geroz ikusi ez dituzunak, zure etxe ondoko jendetaz, auzoak. Emozio ainitz ekartzen dauzu.\nOrain askatuago sentitzen naiz idazteko material aldetik (salmenta dago 370.000 ale) eta hortan bego.\nSalbu gauza bitxi bat, harreman batzu aldatzen dira hala ere jendeekin baina nola adiskide gutti dituztan, eta aspalditik, horiekin ez da deus aldatu, eta hori da garrantzitsuena. Nola bizi soziala hertsia dudan, arrakastak ez nau biziki hunkitzen.\n-Zure lanean zerbait aldatu da?\nSari horren ondotik, hilabete batzutan, neke zaizu lan egitea. Galdezkatua zira ainitz eta gero ez duzu idazteko gogorik. Bai denbora batez gelditu naiz idaztez. Orain duela hilabete berriz hasi naiz. Proiektu bat sortu zaut, hasi naiz notak hartzen, hitz orduak, ikerketak egiteko, uste dut berriz hasiko naizela eta ez baldin banintzen berriz hasten, hain gaizki nintaike, erran nezake masoxismoa.\n-Balitz galdera zure eleberria nahi zinuke itzuli euskararat?\nBalitz beharra oso pozik nintaike. Badira hamar bat hitzarmen itzultzeko jadanik, horietan gaztelania eta nire argitaletxe zintzoena dago Bartzelonan (aurkitzen baduzu itzulzaile bat, biziki zoriontsu nintzateke).\nArgazkiak: Sophie Hontaas (lehenengoa eta azkena)


Picassoren "tesoro nacional" bat aurkitu dute Kortsikan • ZUZEU\nPicassoren “tesoro nacional” bat aurkitu dute Kortsikan\nLiberation egunkarian aurkitu dut albistea eta txunditurik geratu naiz, Espainiatik ezin atera den koadroa, eta 25 milioi euro inguru balio dituena, joan zen ostiralean aduanero frantziarrek atxeman zuten Kortsikako uretan zihoan yate batean. Polizia frantziarrek gaur adierazi dutenez, delako margoa Suitzara ateratzen saiatu dira Bastian zehar pasatuta. Badago zer kontatua, antza.\nNeskatxaren burua izeneko lana da.\nCalviko portuan ziren mugazainek koadroa ontzi baten barruan ikusi zutenean, haren paperak eskatu zituzten. Ontziaren kapitainak, ordea, bi paper besterik ezin izan zituen aurkeztu. Agirietako batek koadroaren balio aipatzen zuen eta bigarrenak, ostera, 2015ean Audiencia Nacionalak emaniko agindu argi bat zeinaren arabera debekatua den koadro hori Espainiatik ateratzea.\nAntza denez, 2012an eskaera bat egon zen margoa Espainiatik Londresa eramateko, baina Auzitegi Nazionalak ezetz esan zuen, koadroa “exportaezina” zela, hain juxtu “tesoso nacional” horietako bat delako.\nHori dela eta gendarmeak gertaeren berri eman dio Espainiako Gobernuari, baldin eta erreklamazioak egin nahi baditu.\nAh, ahaztu egin zait esatea, Picassoren lan hori Jaime Botin jaunarena dela. Bai, Banco de Santander horren sortzaileen familiako, Emilio defuntuaren anaia. Baina ez kezkatu, bera ez zegoen txalupan, Bastian jasotako exportaziorako eskaera ez zegoen bere izenean eta ontzia ere pabilioi britainiarreko barkua da, hori bai, bera akzionista duen enpresa baten jabegokoa.\n"Tesoro nacional", artea, Neskatxaren burua, Picasso\n2 pentsamendu “Picassoren “tesoro nacional” bat aurkitu dute Kortsikan”-ri buruz\nLurrune Pelletier 2015-08-04 18:32\nEl Confidencial-ek ere badakar: http://www.elconfidencial.com/cultura/2015-08-04/picasso-corcega-jaime-botin-espana-cabeza-mujer-joven_955644/\nPikatxu 2015-08-04 23:15\nGixajo behartsuak diru beharra izango du ta… Aberats media bere aldera gauzak eramaten expansion-en…


Datorren otsailaren 12an, Amurrioko nagusien lantaldearen aurrerapenak ezagutarazteko saio bat egingo da Nagusi Etxean. | Ayuntamiento de Amurrio\nHasiera » Datorren otsailaren 12an, Amurrioko nagusien lantaldearen aurrerapenak ezagutarazteko saio bat egingo da Nagusi Etxean.\nDatorren otsailaren 12an, Amurrioko nagusien lantaldearen aurrerapenak ezagutarazteko saio bat egingo da Nagusi Etxean.\nAmurrioko adineko guztiak daude gonbidatuta Nagusien Kontseiluak 2018an egin duen lanaren eta egingo dituen hurrengo pausoen inguruko informazio-saio batean parte hartzera. Saioa Nagusi Etxean egingo da, otsailaren 12an, 18:00etan. Amurrio Lagunkoia proiektuaren barruan aurrez egindako lanaren emaitza moduan, nagusiek osatutako lantalde bat eratzeko beharra sortu zen, udalerriko nagusien bizi-kalitatea hobetzeko zer egin pentsatu eta lan egin zezaten.\nDeialdi irekia egin ondoren, hamabi laguneko talde bat sortu zen. Taldea 2018ko urri, azaro eta abenduan elkartu da aldian-aldian, Udaleko teknikariekin, Nagusien Kontseilu bat sortzeko aukera aztertzeko, nagusien beharrak identifikatu eta baloratzeko, Udalari proposamenak egiteko, etab.\nTalde-lanarekin jarraitu aurretik, egoki jo da Amurrioko gainerako nagusiei azken hilabeteotan eginiko lanaren berri ematea, baita eman beharreko pausoak haiekin kontsultatzea ere. Amurrioko Udaletik herritarrak parte hartzera animatu nahi ditugu, guztion artean nagusientzako espazio integratzaile eta irisgarri hori lortzeko.


Visa Zerbitzuak - Milioi arduradunak\nIrtenbide pertsonalizatuak eskaintzen dizkiegu norbanakoei, familiei, negozio txikiei, munduko onena den enpresari.\nPartekatu zure eskakizuna gurekin eta mundu osoan zehar nola gidatuko dizugu.\nBisa Laguntzarekin lotutako Gure Zerbitzu Nagusiak\nHautatu Herrialdea Bisa Zerbitzuetarako\nVisa Herrialde Nagusiak\nTurismoa eta Negozioak\nTurismora eta negozioetarako Argentinara bidaiatzen duten atzerritarrei 90 eguneko bisa ateratzen zaie iristean, eta ez dute aldez aurretik bisa eskatu beharrik. beraz, ziurtatu bidaiaren aurretik zure herrialdeko Argentinako enbaxada edo kontsulatuarekin informazio gehiago eskuratu ahal izango duzula Argentinako Barne Ministerioarengandik.\nBisa hori eska dezakezu Argentinako hezkuntza erakunde batean matrikulatu bazara eta Argentinako immigrazio departamentuak onartu badu. Normalean baliozko ikastaroak ofizialki amaitu arte balio du eta ezin dira berritu.\nKontratatutako Pertsonen Bisa\nBisa hau Argentinan bizi eta planak egiten dituzten pertsona fisikoentzat da, immigrazio ministerioan erregistratuta dagoen eta Argentinako enpresetan lan egiteko baimena du. Gehienetan, visa hori eska dezakezu herrialdean sartu aurretik edo ondoren.\n8,500 $ ARS hileko gutxieneko gutxieneko errenta bermatu dezakeen edonork egiaztatzen duen edonork 2,200 USDko ziurtagiria du, eta ziurtatu bere gordailua Argentinako banku-kontu batean gordailatzea bisa mota hau eska dezake. Eskatzaileak errenta etengabea izango dela frogatzen duen dokumentazioa aurkezten badu Argentinan bizi diren bitartean, Finantzarioaren bisa eskatu ahal izango dute.\nPentsiodunen bisa eskatzeak, hala nola, Finantzarioaren bisa eskatzeko, pentsiodun bisa eskatzeko gutxieneko diru-sarrerak izan behar ditu 8,500 $ ARS (hilean 2,200 dolar inguru) gutxienezko errenta frogatu behar duzula. Dirua Argentinako edozein bankutan gordailatu behar da.\nEskatzerakoan gehien eskatzen diren dokumentuak hauek dira:\nPasaportea, gutxienez 6 hilabeteko indarraldia duena\nOsatutako eskaera orria\nTamaina handiko azken lau pasaporte argazkiak\nTxangoko txartelaren erreserba\nHoteleko erreserba edo gonbidapen gutuna Argentina bizi den lagun edo senitarteko baten gutuna\nEskaeraren kuotaren ordainketa egiaztatzea\nFuntsen frogagiria, eskatzaileak berari laguntzeko gai bada\nEskatu ahal izango zaizuen beste dokumentu batzuk hauek dira: jaiotza ziurtagiria, ezkontza jatorrizko ziurtagiria, dibortzioaren jatorrizko ziurtagiria (badago), izen aldaketa bat egiteko dokumentazioa, etab. Agiri horiek guztiak notarian jarri eta apailatu behar dira herrialdean. horien jaulkipena, gero gaztelaniara itzulita eta Argentinako auzitegiak legalizatuta.\nEuropar Batasuneko herritar guztiak\nOndorengo herrialdeetako pasaporten titularrek Argentinak emandako bisa ziurtagiria erabili beharko dute bisitatzerakoan:\nSaharako Errepublika Arabiar Demokratikoaren\nAipatu behar da, halaber, Bolivia, Brasil, Kolonbia, Txile, Ekuador, Paraguai, Peru, Uruguai eta Venezuelako herritarrentzako aldi baterako egoitza baimena lortzeko prozesua askoz ere errazagoa, sinpleagoa eta konplikatuagoa dela. Hori bai, Argentinako kontsulatuaren bidez egin daiteke atzerrian edo Argentinan. Baimenak bi urte irauten du eta berriztagarria da.


Zer faktore Amazon produktuen sailkapen algoritmoa da batez ere apustuak?\nGoogle-ren antzekoa da, Amazon produktuen sailkapen algoritmoak bere ñabardura asko ditu. Ez da aipatu batzuetan bere ezaugarri batzuen zertxobait lainoak inguratzen duen misterioa. Baina, gaur egun, gaizki ulertu guztiak ezabatu nahi ditut, horregatik, zehazki zer egin behar den jakiteko, Amazon-en SERP produktuak ondo sailkatzeko.\nAmazon produktuen sailkapena faktoreak\nGoogle-ren bilatzaile nagusiak kanpoko faktoreak erabiltzen dituzte orri bakoitzeko bilaketa posizionamendua zehazteko. Interneten indexatuta. Besteen artean, Google-ren bilaketa-rankingaren algoritmoa nagusiki webguneko backlink profilean oinarritzen da, gizarte-komunikabideen presentzia, webgunea / domeinu-agintea, etab.Aldi berean, ordea, Amazon produktuen sailkapen algoritmoa barne hartzen duten faktore bakarrak barne hartzen ditu. Horregatik, Amazon-ek barne-faktoreen bila dabiltzanak, hala nola benetako salmentak, produktuen izenburuak, hitz gakoen erabilera egokia eta bilaketa luzeen bilaketa konbinazioak (normalean, backend eremuan), produktuaren erabilgarritasuna, bezeroen gogobetetzea, prezio lehiakorrak, bezeroen iritziak , etab. Baina, nola ulertu behar da Amazonek benetan produktuak lehenbailehen zerrendatzen dituztela zuretzako nola ulertu? Orokorrean onartutako bihurketa-ikuspegia da Amazon produktuen sailkapenari buruz, eta horren azpian elementu nagusien laburpen labur baten bidez azkar joango naiz.\nGoogle-k 200 sailkapen-faktore baino gehiago izan ez ezik, Amazon produktuen sailkapen algoritmoa ez da sofistikatua. Izan ere, dena oso erraza da: jende gehiago klik egin zurekin erostera, zure produktuen zerrenda handiagoa izango da Amazonen. Gauza da Amazonek salmentak gehiago egitea nahi duela. Beraz, zure produktua ondo bihurtzen denean, modu naturalean sailkatuko da. Hori da!\nBerriro ere, kontuan hartuta Amazonek azkenik salmenten bila dabiltzala, salmenten arrakasta gehiago lortzen lagunduko dizu, zure ranking mailan aurrerapen handiagoa izango da.Horrek esan nahi du ondo saltzen diren elementuak koherentziak direla SERPren goialdean. Eta ez dute nahitaez ongi optimizatu edo baloratu behar, aldi berean. Oharra, hala ere, Amazon produktuen sailkapen algoritmoa zure azken salmenten emaitzak ez ezik, salmentako historiako salmenten historia orokorra kontuan hartuta, lehenik eta behin zure salmentak arrakastaz burutu zenetik.\nIkus dezagun - salmentarik handiena duten produktuei dagokienez, goi mailako rankingak zentzurik du (gutxienez merkatu lineako ikuspuntutik behintzat). Eta ia edozein imajinatu dezakegu negozio posiblea da, ezta? Nahiz eta Amazon saltzaileentzako desegokia izan. Esan nahi dut egoera hori trafiko gehiago duten webguneekin dutenak bezalakoak direla. Besterik gabe, zenbat eta azkarrago zure produktua denbora berriena (salmenta-jarduera) bidez salduko zaizu, hobea eta azkarrago lortuko duzu promozioen sailkapenean?. Horren ondorioz, produktu lerro berri bat abiarazteko edo Amazonen bizirauteko aukera ezin hobea izan daiteke hasibe saltzaile gisa. Hori dela eta, batzuetan, Amazon-ek babestutako produktuekin hasten den edo PPC iragarkiak "hau hutsuneen sailkapena" izango litzatekeen modu bakarra bihurtuko litzateke eta abiadura handiko abiadura azkarren abiadura jaurtiketa izanen du Source .


Amandrerena etxea - Wikipedia, entziklopedia askea.\n43°19′47″N 3°00′50″W / 43.329749°N 3.013863°W / 43.329749; -3.01386343°19′47″N 3°00′50″W / 43.329749°N 3.013863°W / 43.329749; -3.013863\nAmandrerena Etxea Getxo udalerriko Areeta Auzoan kokatzen da. Zugazarte etorbrideko 21.garren zenbakian.\nEraikinaren antzinatasuna nabarmendu behar da; izan ere, Aguirretarren Bainuetxearen inguruan, 1877. urtea aldera, Manuel Ayarragarayrentzat eraikitako udaldirako lehen etxeetako bat izan zen. Geroago, Goberbeña Ayarragaraytarrek oinordetzan hartu zuten, eta, azkenik, Achutegui Gorbeñatarrek. Horrez gain, familia-egoitzaren izaerari eutsi dio gaur egun arte. Hasiera batean udarako zen bakarrik, eta geroago urte osorako.\nBalio arkitektoniko handia du. Arkitekturarengatik, kalitate onekoa izateaz gain balio estilistiko handia ere duelako. Kromatismo eta plastikotasun handiko konposizioa da. Hori, bolumenekin eta gorputzekin jolastuz lortu du batez ere. Soiltasuna nagusi da, eta multzoan, estalki beltz aldapatsu desberdinak nabarmentzen dira.\nAlde guztiak agerian dituen eraikina da, lorategi batez inguratua, eta erdiko gorputza albotik luzatu egiten da Zugazarte kalerantz. Altxaeran erdisotoa, behe-oina, lehenengo solairua eta etendako teilatu batez estaltzen den estalkipea dauzka. Fatxadetan, Zugazarte kaleari begira dagoen fatxadako erdi-puntuko arkuko galerietako itxiturak salbu, bao nagusiki dinteldunak irekitzen dira, eta bao horiek neurri askotakoak dira. Alde honetan, gorputz nagusiaren aurrean, gorputz laukizuzen aurreratu bat kokatzen da, eta aurreko aldean oriel-window delako bat du aipagarri. Kaira begira dagoen fatxadan galeria laukizuzen bat irteten da behe-oinean, eta haren gainean balkoia egokitzen da.\nZenbait erreforma izan ditu, eta horien artean nabarmendu behar dira Manuel María Smithek 1908. urtean zuzendutakoa, eta 1941. urtean handitzeko egindako lanak. Jatorrizko diseinua aldatu arren, hasierako izaerari eutsi dio, eta aldi bakoitzaren berezko ezaugarriekin aberastu da.\nOso leku egokian dago, Zugazarte kalearen eta kaiaren artean, eta gainera eutsi egin die lorategiari eta antzinatasunari. Smith arkitektoaren berritze-lanek jatorrizko eraikina aldatu bazuten ere, kontserbatu egin zuen jatorrizko eraikinaren izpiritua, eta aberastu egin zuen garai haietako ezaugarrien ekarpenen bidez. Horri guzti horri esker, kontserbatu egin du, mende batetik gora eta etenik gabe, bere egoitza izaera.


Euskalirudi | Euskal Herria Irudietan\nAraba, Bizikletan, Herriaren Iritzia\nGasteizko Bizikleta Zirkulazioaren Araudi Berria\n2014/02/13 Ramon_SJB\tIruzkin bat utzi\nAtzotik ditugu instalatuak informazio zutabe hauek eta hauen moduk beste batzuk, Gasteizko zenbait txokotan. Bertan ikus dezakegu bizikletan ibiltzeko orduak mugatu dituztela eremu hauetan. Zer deritzozue? Gizalegea ez litzateke nahikoa izango?\n2013/01/30 Ramon_SJB\tIruzkin bat utzi\nUribarri Ganboako urtegia urez gainezka dabil egunotan (2013/01/27). Hiru uhate zabaldu behar izan dituzte…\nAhaztuak, Araba, Bizikletan, Gure Historia, Ibilbideak, Lurraldeak, Turismoa\nEskibelgo Atxa (Eskibeleko Dorrea); Karlisten gaineko kontrol gunea\n2011/06/27 Ramon_SJB\tIruzkin bat utzi\nGasteizko mendi altuenen begiradapean eta Eskibel mendiaren gailurretik baiara osoari so egiten Eskibeleko dorrea dugu. Gudu Karlisten oroimen eta teknologia aurrerakaden testigu. Antzineko telegrafo optikoaren dorre izan zena. Argi seinaleak erabiliz mezuen igorle zahar eta ahaztua. Gudu Karlistetan zehar egitura militar (gotorleku) ere izan zen.\nGudetan gotorleku izan zena\nTxirrinduan eta oinez egiteko bisita polit bat. Gasteiztik, Armentiako parkea zeharkatuz eta Eskibel herriraino abiatuz, berehala egin daitekeen txangoa. Historiaren parte hartzaile izan zen orok gure izaera markatu zuten noizbait, onerako edo txarrerako. Etxetik gertu, antzina garrantzia izan zuten “oinatz” ugari ditugu eta haien berri jakiteak izan ginean, garena eta izango garena ezagutzen eta bideratzen lagunduko gaitu. Inoiz egin ziren akatsetatik ikasteko. Gainera askotan ezagutza hau gure ingurune eta naturaren ezagutza eta goxatzearekin erlazionatuta egoten da eta honek balioa bikoizten du. Gure historian bidai berri bat egitera apuntatzen zara?\nDorrearen jatorriari buruz….\nTropa Liberalek altxatua izan zen eta Irun-Madril linea zaharraren dorre askotariko bat izan zen. Konkretuki, guda Karlisten garaian, Miranda de Ebro – Gateiz (Zadorrako lerroan) sekzioan. Komunikazioen alorreko berrikuntza honen sorrera 1844 urtean kokatu dezakegu. Gipuzkoar ingeniari baten agindupean, José María Mathé Aranguren, argi seinaleak erabiliz dorre batetik hurrengora mezuak igortzeko aurrerakuntza teknologiko hau hasi zen. Baina 1846 urtean jarriko zen martxan Irun – Madril linea hau (beste 52 dorrerekin). Mezu bat, Parisetik irten eta 6 ordutara Madrilen irakur zitekeen.\nGarai hartan beste linea batzuk ere sortu ziren. Madril eta Cadiz lotzen zituena (59 dorrerekin; 1850 eta 1853 bitartean martxan jarria) eta Katalunia eta Valentzia konektatuko zituen bigarrengo bat.\nHala ere, telegrafia optikoaren bizitza laburra izan zen, 1855. urtean lege batek telegrafia elektrikoa jarri baitzuen martxan.\nDorretik Gasteiz gaineko begirada\nGuda Karlistetan izandako paperari buruz… (1833-1876)\nGuda Karlisten garaian gotorleku modura paper militar garrantzitsua izan zuen dorre hau, beste asko bezala. Liberalen tropek, talde Karlisten kontra aritu zirenak penintsularen hegoaldean, hau eta tankerako beste dorre batzuk erabili zituzten etsaia Lizarran inguratuta eta kontrolpean izateko. Horrela Gasteiz inguruko errepideetan Karlistek egin zitzaketen segadak saihesten zituzten. Dorrearen lanak ingeniari konpainia batek bideratua izan ziren, Manuel Marsella kapitainaren aginduetan, ofizial bat, hogeita hamar soldadu eta hiru dorregilerekin.\nDorrearen itxurari buruz…\nOinplano karratuko eraikuntza dugu dorrea eta ertzak alakatuak ditu. Hiru pisukoa zen eta zabaltza almenadun batekin. Gaur egun honen arrastoren bat ikus dezakegu izkina bat eta bi alde bakarrik zutik irauten dutelako. Leiho txikiak zituen eta sarrera bigarren solairuak zegoen. Horrela, eskailera bat beharrezkoa izango zen bertan sartzeko eta horrek babes neurri modura balioko zuen.\nTelegrafia optikoari buruz…\nLehenengo sistema Frantzian egin zen Paris eta Lille lotzen zituena. Claude Chape (1794) sistema deitua. José MAría Aranguren ingeniari gipuzkoarra, alor honetan egindako lana gaitik saritua, 1844ean penintsulan aurrera eraman zuen sistema hau lehen aipatutako lineak ikustatuz.\nAhaztuak, Araba, Bizikletan, Lurraldeak\nGometxako harrobi isila. Horren handiak garen ustean gauden egunotan…\n2011/06/15 Ramon_SJB\tIruzkin bat utzi\nEzkibel (Araba) mendiko magalean Gometxako harrobiaren aztarnak ikus ditzakegu. Bertatik Langraiz Oka (urrunean), Zumeltzu (gertuen) eta Subillana Gasteiz ikus daitezke. Gure oinen azpian isiltasunean diharduen pista GR-25 da, Gometxa-Zaldiaran lotzen dituena. Gure aurrean Gasteizko Mendiak, Bustoko telebista antena ikus dezakegularik.\nHarrobia. Urrutian, Busto mendiko telebista antena. 21 argazkirekin egindako panoramika\nBertan eraikuntzarako harria kentzen zitzaion mendiari. Gaur egun isiltasunak bete du leku hau. Bertan egotea, airea hartzea eta lautada osoko begiradarekin erlaxatzea opari polita da benetan. Horren handiak garelako ustea dugun egunotan, lekuko arroka erraldoien artean benetan dugun tamainaren kontu izateko.\nEgurrezko dorre eroriak.\nHarrobiko egurrezko dorreak erori ziren. Lekuko zainak lurretik dira. Ezkibelen odola ateratzeari laga diote.\nAraba, Herriaren Iritzia, Lurraldeak, Salaketak\nZure Iritzia: Zaballako Kartzela berriak “legeak” betetzen dituela dirudi. Zer deritzozu zuk?\n2011/06/08 Ramon_SJB\tIruzkin bat utzi\nLangraiz-Oka (Araba) - Zaballako bolborategi zaharraren arrastoen gainean\nEzin izan da atzera egin eta kartzela ateak irekitzear dago. Auzitegi Nagusiaren ustean (maiatzaren 4ean) “ez dago esaterik” legearen kontrako edo ingurune naturalaren aurkako ekintzarik egin denik, Eusko Jaurlaritzak salatzen zuen lez (2009ko otsailaren 19an datatua). Azken hauek (garaian Mikel Mintegi, Eusko Alkartasunaren aldetik, ingurumen saileko diputatu ohia buru), Gobernu Zentralak (SIEP; Espainian espetxe azpiegitura eta ekipamenduez arduratzen den sailak zehazki) ingurumen araudiak alde utzi zituela esanez kartzelaren obrak gelditzen saiatu ziren. Gasteizko Mendiak eta Zadorraren inguruneak gertu zeudela argudiatuz eta horrek izan zezakeen inpaktuaren berri emanez. Hala ere, ahaleginek kale egin dute. Nonbait hemen inoiz izan ziren zuhaitzen arrastoak galtzea ez da inpaktu nahikoa hemen bizi ez direnentzat.\nInpakturik ez? (klikatu panoramika handiago ikusteko) Argazkia, San Migel menditik gertu hartuta\nArraroa dela behintzat iruditzen zaio inguruneotan aritzen denari. Legalitatea betetzen duen zerbait aztertzea, obrak bukatzear daudenean zentzua galtzen duela dirudi. Hala ere, ormigoizko erraldoi hau bere 2000 “biztanleez” (espetxeratu eta funtzionarioen artean) betetzekotan da. Bukatua dago. 103milloi euro irentsi ditu.\nSenti zaitez libre pentsatzen duzuna plazaratzeko edota inkestan parte hartzeko. Objetiboki azaltzea zaila da. Barruan egon beharko liratekeen horrenbeste kalean dantzan dira.\nAhaztuak, Araba, Herriak, Lurraldeak\nAzua – Urek irentsia eta denborak ahaztua. Zikoinen herria.\n2011/05/26 Ramon_SJB\tIruzkin bat utzi\nAzua, gaur egun Burgeluko udalak (Araba) eramana, Uribarri – Ganboako urtegiarekin batera desagertutako herria dugu. 1950ean urtegi honetako urek irentsiko zuten eta bertoko biztanleak bizileku berri baten bila handik alde egingo zuten.\nUrtegia egin aurretik, Azúa, Garaio, Larrinzar, Marieta, Mendixur, Mendizabal, Langara Ganboa, Orenin eta Zuhatzu Ganboako herriek Ganboa udalerria osatzen zuten. Hauen guztien artean 41,14 km²-ko azalera osatzen zuten. Urtegiaren sortzearekin batera herri guzti hauek beste udalerri batzuen eskura pasatu ziren. Hala nola Barrundiak, Garaio, Larrinzar, Marieta, Mendixur eta Zuhatzu Ganboa hartu zituen. Arratzu-Ubarrundiako udalak Langara Ganboak eta Mendizabal bildu zituen. Azkenik, Orenin eta Azua, Burguk (Burgelu) hartu zituen. Gaur egun, azken bi hauek urak irentsiak geratu dira. Azuan geratzen diren auzokide bakarrak, denborak ahaztutako elizan kabia egin duten zikoinak dira.\nEuskal Kultura, Euskara, Ibilbideak, Jaiak, Lapurdi, Lurraldeak\nLaku bat Munduan. Esker mila aunitz!\n2011/05/09 Ramon_SJB\tIruzkin bat utzi\nHan izan ginen atzo, eguraldi bikain batekin, gure hizkuntzaren alde. Jendez lepo egon zen Senpereko aintziraren ingurunea. Umeak eta ez horren ume zirenak ere lakuaren uretan murgildu ziren eguzkiaren efektuei aurre egiteko. Argi dago lan asko egin behar dela oraindik. Eta Berri Txarrak taldeak esan zuen bezala, “guzti hau, besteak beste, iparraldean euskaraz ikasten eta euskaraz irakasten hari diren guztientzako doa. Eta euskara batua ikasten ari diren guztiengatik; beraiek dira gure geroa”.\nBerri Txarrak Kontzertuan. Jendez lepo.\nBerri Txarrakek Herri Urrats 2011-rako bereziki egindako abestia.\nSenpere (Saint Pée sur Nivelle). Hemen\nHerri Urrats 2011 web orria. Hemen\nAintziraBerri TxarrakEuskaraHerri UrratsLapurdiSaint Pée sur NivelleSenpere\nAiara, Araba, Bertoko Gastronomia, Lurraldeak\nAgiñagako, Idiazabal ezizena daraman Artzai-Gazta\n2011/05/05 Ramon_SJB\tIruzkin bat utzi\nGure Airako lurretan elikatzen dira eta beraien esnea bikaina da Idiazabal izenordea irabazi duten gaztak egiteko. Gure Ardi Latxa. Agiñagan, Larrabe auzoan (Marañoko urtegiaren inguruetan eta Gorobel mendilerroaren gonapean; Tologorri eta Ungino ditu zaindari).\nArtzai-Gazta (Larrabe, S.C.)\nMaroñon geundela gerturatzea otu zitzaigun ondutako gazta bat erosteko. Urte bateko ontzearekin erosi genuen, bere zapore gogorrak gustuko genuelako. Hala ere probatzera eman ziguten gazta gazteak ere ikaragarrizko zaporea zeukan.\nSierra Salvada Larrabe s.c. izenpean, Artzai-Gaztaren izena daraman produktu bikain hau egiten digute. Momentu honetan, antza denez, ardiei esnea ateratzearen prozesuak betetzen dira eta ekain-uztail garaian, baserritarren esanetan, “lehortzen utzi” edo era ulergarriago batean, esne gehiagorik ez atera eta libre utzi ahari bila ibiltzeko.\nLarrabe auzoko Baserria\nAiara, Araba, Ibilbideak, Lurraldeak, Parkeak, Turismoa\nMaroñoko aisialdirako txoko berria\n2011/05/04 Ramon_SJB\tIruzkin bat utzi\nMaroñoko ingurune berria\nArabako Foru Aldundiak Maroñoko gune hau aisialdirako parke bihurtzea erabaki du. Horrela, hasieran helburu honetarako ez zen lekua, baina eguraldi onarekin jende mordoaren joan-etorriek bultzatua, NAREAK izeneko parke sarera gehitzea erabaki zuten (90.000 € inguruko gastuaren truk). Espero dugu guztion artean behintzat ingurune berri honi etekina ateratzea beti ere era zibilizatu batean. Guztiona da guztiontzat egina.\nMaroñoko herria aurrean\nParkeak mahai ugari ditu eta baita adreiluzko parrilla itzelak ere. Zu egitearen arriskua murrizteko pentsatuak. Maroño urtegiaren hegoaldeko ertzean kokatzen da eta bertara irizteko errepideak, oraindik bide-zulo nabarmenez beterik dago kotxea uzteko aparkalekua egin duten guneraino.\nBertan zaborra metatzeko zaramontzik jasoko dituen egurrezko egiturak prestatu dira. Egurrezko pasabide bat zeharkatuz arez eta harriz egindako bide baten bidez ur ertza ibiliko dugu parkera iritzi arte. Badirudi presa gainetik zuzenean hona pasatzeko aukera dagoela zuhaitz artean joanda (horrela urtegiari buelta oso ez genioke eman behar eta ibilalditxoak egiteko ere primeran etorriko litzaiguke).\nHemen NAREAK parkeen sareko beste izen batzuk ikus ditzakezue.\nEgurrezko perretxikoa eta Nareak sarearen ikur diren barraskiloak; prontxoak\nFalta den gauza bakarra, eguzkia da. Familia edo lagunak batu eta eguna pasatzera etorri zuek zeuek ikusteko eta disfrutatzeko. Hala ere eguzkirik ez badago… jende gutxiago eta leku honen lasaitasun osoa arnastu ahal izango duzue. Zer itxaroten ari zarete?\nAiaraaisialdiaArabaArabako Foru AldundiaMaroñoNAREAKparkeaUrtegia\nAraba, Bizikletan, Ibilbideak, Lurraldeak\nUribarri Ganboako urtegiari buelta txirrinduan\n2011/05/03 Ramon_SJB\tIruzkin bat utzi\nGasteiztik irten gara Uribarri-Ganboako urtegiari buelta emateko asmoarekin. Eguzkiak engainatu gaitu eta haize hotza garaile irten da. Hala ere gure animoa indartsuagoa da eta barnetik berotzen gaitu. Ez gaitu geldituko. Txirrinduaren gurpilak ondo puztu, ura, argazki kamera eta jateko mokadutxo hartu. Prest.\nIdeia, Gamarra-gutxia aldetik, Gasteiztik irtetea da, urtegirako bidean (Bergarako errepidea, A-3002; Durana, Mendibil eta Arroiabe hurrenez hurren). Uribarri-Ganboako herriraino. Bertan Urtegiaren ertzetik dioan pista jarraituko dugu. Momentu oro, lau zuhaitxo dituen egurrezko seinaleak egongo dira bidea ondo markatzeko.\nBatzuen denbora pasa beste bat izan arren…\nSport Tracker-eko irudiak eta Gasteizko Udaleko Mapa. Klikatu handiago ikusteko.\nLanda herrira iritziko gara egurrezko pasabide batzuetatik zeharkatuz. Badakigu natura oso sentikorra dela urtegien inguruneetan besteak beste eta hau errespetatzeko isiltasuna, garbitasuna eta batez ere markatutako bideetatik ez irteten saiatu behar gara.\nLandan probintzi parkea topatuko dugu. Aisialdirako txoko bikaina. Familia edo lagunekin egoteko mahaiak, parrillak, taberna, komunak eta Iturria. Urtegiaren ertzean zehar txoko desberdinak zabaltzen dira.\nLandako parketik Uribarri Ganboa urrutian\nLandako Probintzia Parkea\nGure bidean jarraituz paisaiaren edertasuna testigu. Lertxunak, zikoinak eta mila espezietako ahateak izango ditugu bidai lagun. Beraien hegaldi, aireratze eta ur hartzeak disfrutatu. Gure behiak ere mutu adi adi begira geratzen zaizkigu.\nGure lasterbidera iritziko gara. Denbora azkar joaten zaigu bizikleta eta argazki kamera bidai lagun ditugula. Argazkiak egiteko denbora asko hartzen dugunok are gehiago. Azua aldera pasatuko gaituen pasabideak urtegiko uren gainean eramango gaitu. (Pasabidera iritzi aurretik Marieta-Larrinzar herrira desbideratu gintezke Elgeako mendietara joatekotan; beste ibilbide interesgarria)\nAzuako pasabidea. hau ez hartzekotan urtegiari buelta ematen jarraituko genuke Garaio aldera\nPasabidetik panoramika Azuako herriarekin\nPasabidea zeharkatzen dugunean eskuinaldera joko dugu eta Langara Ganboara iritziko gara. Beti ere Urtegiaren ertzetik joango gara.\nardiak Langara Ganboan urtegiaren ertzean\nHerria inguratuz pasatzen dugunean mendian gora egingo dugu hertzetik jarraitu beharrean. Egia esan ertzetik jarraitzekotan ibilbidea ederragoa izango litzateke Zuhatzako irla ikusten eta bertara pasatzeko ontziralekua ikusiko genuke.\nGure bistak errepidetik\nGuk hartutako aukera hurrengoa izan zen:\nErrepidera irtengo gara eta aldapan behera Arroiabera iritziko gara eta zuzenean Gasteiza bueltatuko gara. Benetan polita ibilbidea. Hurrengoan buelta osoa egingo dugu baina argazkiak egiten denbora gutxiago eman beharko dugu. Hala ere guztiz gomendagarria da. Baita oinez egiteko, nahiz eta parte txikiago bat izan. Anima Zaitezte!! Gure lurrak ematen dizkigun aukerak asko dira!!\nIbilbide hau egin baduzue mesedez zuen iruzkina utzi eta zuen inpresioak konpartitu. Guztiontzako lagungarriak izango dira eta, seguru!!\nZer deritzozue ekimen txiki honi? Gogo hoberenarekin hasten da. Pazientzia askorekin, badakigu nolakoak diren hasierak. Ilusiorik ez da falta.\nNire Blog Pertsonala 0\nNire Web-a 0\nWeb Orri Lagunak\nAialdea.org, Turimo gunea\nArabako Turismo gunea\nArgitalpenak eta Iruzkinak jarraitu\nArtxiboa Hautatu hilabetea 2014(e)ko otsaila (1) 2013(e)ko urtarrila (1) 2011(e)ko ekaina (3) 2011(e)ko maiatza (7) 2011(e)ko apirila (1)\nEuskal Herria Irudietan\nIdatzi hemen zure posta elektronikoaren helbidea post berrien informazioa jasotzeko\nKategoriak Hautatu kategoria Bertoko Gastronomia (1) Euskal Kultura (2) Dantzak (1) Euskara (1) Jaiak (2) Gure Historia (2) Herriak (3) Ahaztuak (3) Herriaren Iritzia (2) Salaketak (1) Ibilbideak (6) Bizikletan (4) Parkeak (1) Lurraldeak (11) Araba (10) Aiara (3) Lapurdi (1) Turismoa (3) Hotelak (1) Uncategorized (1)\nNire beste proiektua\nDaishoin Temple (Miyajima) 2013/12/24\nRamon San Juan Bilbao\nsequence; time to work 2013/12/13\nsequence; time to work, a photo by Ramon San Juan on Flickr.el orden, la disciplina, el mimo por los detalles y gestos...


« Des egiten | Intimitatea agerian »\nKristalezko begi bat Joxe Aranzabal / Faroa bloga, 2013-03-28\nLiburu harrigarria. Aspaldi euskaraz irakurri dudan onena. Sailkatzeko gaitza da, ez nuke-eta jakingo esaten eleberria den, autobiografia, saioa… baina hunkitu egin nau, eta harritu, gordina baita, baina baita poetikoa ere.\nKristalezko begi bat liburu honetan bi gai dira nagusi: desamodioa eta zorigaitza. Egilea bereiztu berri da M.gandik, eta horrek noraezean jarri du, orain urte batzuk begi bat galdu zuenean bezala. Hori dela-eta, eten bat egin du bere bizitzan, eta idazteari ekin dio Landetako bakean. Liburu hau da eten horren emaitza. Bertan idazlea biluztu egin da, aztertzeko zer gertatu zaion. Bere iragana errepasatu du, bere familia, lana, maitasuna, zorigaitza, desamodioa… bere bizitza orain arte markatu duten elementuak, dena hizkuntza ederrean kontatuta.\nNire ustez, hauxe da prosan Miren Agur Meabek idatzi duen libururik onena eta interesgarriena. Ni, behintzat, harrapatu egin nau, eta zelan.


Azaro Fundazioak “Economía Circular Retrace” ekimenaren proiektuan parte hartuko du - SPRI\nSPRI / Berrikuntza / Azaro Fundazioak “Economía Circular Retrace” ekimenaren proiektuan parte hartuko du\nAzaro Fundazioak “Economía Circular Retrace” ekimenaren proiektuan parte hartuko du\nEuropako ekimen horren helburua da eredu horretan oinarritzen diren eskualde mailako politikak sustatzea.\nEuropan 600 tona material inguru botatzen dira zaborretara urtero, eta hondakinen erdia baino gutxiago birziklatzen da erabilpen berriak emateko. Europako Retrace proiektuak Ekonomia Zirkularraren eta Ekonomia Urdinaren printzipioak aplikatzen ditu, hondakinak aprobetxatzeko eta berriro produkzio prozesuetan txertatzeko lehengai gisa.\nProiektua aurtengo apirilean jarri zen martxan, eta bost herrialdetako zortzi bazkide ditu: Italia, Frantzia, Espainia, Errumania eta Eslovenia. Estatutik, Azaro Fundazioak eta BEAZek parte hartzen dute. Ekimen hau sortu zen ikusi zelako premia dagoela produkzio sistema lineal baterantz aurrera egiteko eta eredu sostengarriagoetarantz abiatzeko, posible izan dadin hondakinak murriztea eta amaigabeak ez diren baliabideen erauzketa mugatzea. Proiektuak Diseinu Sistemikoa erabiliko du horretarako. Ekimenaren atariak dioenez, Diseinu Sistemikoa Torinoko Politeknikoak garatutako ikuspegi bat da, sistema industrial konplexuak sortzen dituena, zeintzuetan “produkzio prozesu bateko hondakina baliabide bihurtzen baita beste prozesu baterako”.\n“Retrace” ekimenak 4 urteko iraupena izango du, eta denbora horretan, bost lurraldeetako diagnostikoak garatzeaz gain, 30 jardunbide egoki identifikatuko dira esperientzia eta ezagutza trukea indartzeko. Proiektuaren amaierako helburua da gomendio multzo bat eta ibilbide orri bat osatzea, eredu aldaketa horretan oinarritutako eskualde politikak nahiz politika lokalak sustatzeko.\nAzaro Fundazioak Blue Lab-en bitartez parte hartzen du ekimenean. Blue Lab ikerketa-ildo bat da, Ekonomia Urdinetik eta Zirkularretik abiatzen dena Lea-Artibai eskualdeko enpresen produktibitatea bultzatzeko. Tokian tokiko baliabideak, eskualdeko enpresen premiak eta haien arteko konexio posibleak aztertu ondoren, Blue Labeko lantaldeak hainbat proiektu pilotu garatu ditu negozio-ildo berriak sortzeko asmoz. Blue Lab ekimenaren barruan garatutako proiektu horietako bat da Gaxure produktu gastronomikoa, esne gazuraz, hots, gazta egitean sortzen den hondakin bat baliabide gisa erabiliz eginiko krema bat. Leartiker-Elikagaiak eskualdeko ardi-gazta egileekin ari da lanean produktu berri hori goi-mailako jatetxeen merkatura zuzentzeko.


Nor zen Francisco Del Rosario Sanchez, Santo Domingo independentziaren aita? - AFRIKHEPRI\nFrancisco del Rosario Sánchez, 9ko martxoaren 1817an jaio zen Santo Dominguon eta tiroz hil zuten 4eko uztailaren 1861an Hispaniola abokatu eta politikaria izan zen, sortzailea, Juan Pablo Duarte eta Ramón Matías Mella egungo Errepublikakoekin Dominikar. Hirurak Padres de la Patria (aberria) dira. Juan Pablo Duarte y Diez izan zuen bere erbestean independentziaren aldeko borrokan eta Dominikar Errepublikaren independentzia aldarrikatu zuen 27ko otsailaren 1844an.\nFrancisco del Rosario Sánchez Santo Domingo jaio zen 9ko martxoaren 1817an. Bere aita Narciso Sánchez Ramona deitzen zen eta bere ama Olalla del Rosario de Belén Fernández deitzen zen; afro-ondorengoa zen. Bere gurasoak ez ziren ezkonduta jaio zen unean. Francisco hamaika haurren artean zaharrena zen, eta horietako bat, Socorro Sánchez, kazetari gisa finkatu zen. Sánchez Trinidad Sánchez aktibistaren aitaren alde iloba zen.\nBere amak lehenik hezi zuen, gero Gaspar Hernández apaiz perutarraren discipulu bihurtu zen, eta horrek izpiritu abertzalea garatu zuen. Autodidakta izan bazen ere, frantsesa eta latina menperatzen zituen, kultura nabarmena eskuratu zuen eta abokatu gisa egindako bere agerraldietan bereizten zen.\nIndependentziaren aldeko ekintza independentistaren manifestuaren editorea izan zen 16ko urtarrilaren 1844an, eta Dominikar bandera nazionala altxatu zuen lehena 27ko otsailaren 1844an.\nZauritua izan zen El Cercado-ko embush baten ondoren atxilotuta, Maguanako San Juanera eraman zuten eta heriotza-zigorra jaso eta 4eko uztailaren 1861an fusilatu zuten. Bere aztarnak Aita Juan Pablo Duarte eta Ramon Matias Mella Aita Patriko beste birenekin gelditzen dira, "Patriako aldarea" independentzia parkean kokatuta zegoen Puerta del Conde izenarekin, aldarrikatu zutenean. independentzia. Monumentu hau 27ko otsailaren 1976an inauguratu zen.\nSanchezek hainbat emakume zituen seme-alabak, lehen Felicita Martinez, eta harekin Monica izan zuen. Urte batzuk geroago Maria Hinojosa Evarista (Goyita) izan zuen Marie Gregoriarekin. Orduan, Leoncia Leydes Rodríguez-ekin curazaoannaise Léoncia izan zuen. Geroago Petronilaren aita da Mercedes Pembrén Chevalierrekin. 4ko apirilaren 1849an ezkondu zen Balbina Peña Pérez-ekin, Juan Francisco eta Manuel de Jesús bi seme-alabak eman zizkion eta. Geroago, Juan Francisco Ogasun ministro bihurtu zen Ulises Heureaux gobernuan eta Carlos Morales Languasco presidentearen kabinetean sartu zen.\n"AfricaShows" Afrikako zinemarako YouTube kanala (Web-Tv)


Frontoiko kirol gune berria zelan hornitu proposatu dezakete Mañariko herritarrek - Mañaria - Anboto.org\nFrontoiko kirol gune berria zelan hornitu proposatu dezakete Mañariko herritarrek\nJoseba Derteano 2019-01-17 10:50\nDatorren asteko eguaztenean batzar ireki bat egingo du udalak Errose Bustintza kultur etxean.\nDuela urte batzuetatik hona Mañariko Udalak prozesu parte-hartzaileen bidez erabakitzen du aurrekontuetako zati bat zertan erabili. Aurten, herritarren iritziak kontuan hartuta, diru zati hori frontoiko kirol gune berria —pasilloak eta liburutegi zaharrak osatzen dutena— hornitzeko erabiliko dute.\nProzesu parte-hartzailearen bidez espazio horiek zerekin hornitu erabakiko dute. Ondoren, erabilgarri dagoen diru-poltsa zehaztutako baliabide horietara bideratuko dute.\nHelburu horrekin batzar ireki bat egingo dute datorren asteazkenean, 18:30etik 20:00etara, Errose Bustintza kultur etxean. Buzoiz buzoi banatutako eskuorriak dira proposamenak udalera helarazteko beste modu bat.\nOtsailaren 13tik aurrera bozkatzeko epea\nJasotako ideia guztiak antolatu eta aztertu ondoren, otsailaren 13an beste saio bat egingo dute proposamenak plazaratzeko. Une horretatik aurrera proposamenik gustukoena bozkatzeko epea irekiko dute.\nProzesuarekiko interesa erakutsi duten herritarrek parte hartu ahal izango dute bozketan. Horretarako hiru modu daude: Batzar ireki bietako batera joatea —urtarrilaren 23koa zein otsailaren 13koa—, etxean jasotako eskuorrietan horrela adieraztea eta eskuorria udalera helaraztea edo internetez zabaltzen dabiltzan galdetegia betetzea.


Teknologia - Lasarte-oria - Txintxarri.eus\nAizpea Amas 2020-10-16 08:00\n“Zein ederki, momentu batean konektatuta zaudete!”. Nire amak ez dauka smartphone-rik, ez dauka ez Whatsapp ezta emailik ere. Duela 15 urteko zorion txartel bati argazkia atera eta unibertsitate garaiko lagunei bidaltzea miragarria da berarentzat. “Bai, oso erabilgarria da, ama, baina egun guztia sakelakoaren tonoaren bueltan pasatzen dugu”.\nTeknologiak urte gutxitan bizitza goitik behera aldatu digu. Esaterako, hain zuzen, unibertsitate aroan, zenbat buelta ematen genituen idazkaritzatik beti paperen bat falta zelako. Orain, une batean, dokumentuari argazki bat atera eta klik batean bidaltzen duzu. Beste zerbait falta bada, berriz, (beti gertatzen da) amen batean arazoa konponduta.\nEta pandemian zer esanik ez: lanerako edo ikasteko emaila eta online plataformak; pelikula bat ikusteko, Netflix; lagunekin pote bat hartzeko bideo deia. Kontsulta birtuala, gimnasio birtuala, museo birtuala... Teknologiarik gabe ez zen posible izango.\nAitzitik, belaunaldien arteko arrakala handituz doa garapenarekin. Berrogeialdian, adibidez, faltan bota dut gurasoek smartphone-rik ez edukitzea. Esan gabe doa guraso edo amona-aitonak zaharren egoitzetan dituztenak, aurrez aurreko bisitarik ez, eta bisita birtualik gabe geratuko ziren asko, sakelakorik ezean.\nTeknologiak bizitza erraztearekin batera, haren morroi ere egin gaitu, ordea. Nire amak norbaiti opari bat egin nahi badio, dendara joaten da erostera; azken orduko albisteak entzun nahi baditu, irratia pizten du; kirola egin nahi badu, paseo bat ematera irteten da. Gauzak astiroago egingo ditu, baina lasaiago bizi da, askeago. Ez dizue inbidia apur bat ematen?


Andoni Egañak irabazi du Zarauzko X. Kopla Txapelketa - Urola Kostako Hitza : Urola Kostako Hitza\nBertsolari zarauztarrak erdietsi du aurtengo zintzarria, Eneritz Artetxe azkoitiarrarekin buruz burukoa jokatu ondoren. Beste urte batez Putzuzulo gaztetxea txiki geratu zen ostiral gauean, eta jai giroa izan zen nagusi.\nAngoni Egaña garailearen zintzarriarekin, agurreko kopla abesten (Aritz Mutiozabal).\nXabier eta Martin Etxeberria anaiek gidatu zuten txapelketa, baina iazko sevillana jantziak alboratuta, goardia zibilez mozorrotuta igo ziren oholtzara. Hamar “susmagarri” zituztela azaldu zieten gaztetxera hurbildu zen jende anadanari. Alegia, txapelketan lehiatu ziren hamar bertsolariak: Igor Elortza, Sustrai Colina, Asier Azpiroz, Iratxe Ibarra, Ortzi Murua, Eneritz Artetxe, Unai Agirre, Malen Amenabar, eta Markel Eizagirre eta Andoni Egaña zarauztarrak.\nOhi bezala, Putzuzulo goraino bete zen, bertso nahiz jai giro aparta sortuz. Oihuak, txaloak eta animoak ez ziren falta izan, baita kopla zirikatzaileak eta txantxatiak ere. Zuzeneko musikarien laguntzarekin batzuetan, eta ikuslearen koruekin besteetan, bertsolariak fin aritu ziren ekitaldian; betiere, 3 minutuko denbora mugaren barruan., lan bakoitzean.\nHasieran guztiek egin zuten kantuan, eta ikusleak sei bertsolari hautatu zituen boto bidez bigarren faserako. Colina, Elortza, Agirre, Artetxe, Eizagirre eta Egaña sailkatu ziren, eta hortik, beste behin ere publikoak hala erabakita, Egañak eta Artetxek izan zuten buruz burukoa jokatzeko aukera. Kartzelako gairako Txoria nintzela abestia jarri zieten, bide batez Manolo Urbietari omenaldia eginez.\nAzkenean, zarauztarrari egokitu zioten garailearen zintzarria, eta agurreko bertsoan argi utzi nahi izan zuen nori eskaini nahi zion garaikurra: “Gaurko zintzarria da Manolorena”.\nX. Kopla Txapelketako argazki bilduma: Zarauzko Hitza\nBideoa: Markel Eizagirre eta Andoni Egaña (X. Kopla Txapelketa)


“Esanguratsua da alfabetatzean eta hedabideetan baliabideei eustea” | bidasoamedia\nMar. 20, 2013, 4:21 p.m. komunikazioa\nEspero zena bete da? Jaurlaritzak esanda zeukan % 11 jaitsiko zela 2013ko aurrekontua. Eta atal batzutan ez zela murrizketarik izango, zehazki hezkuntzan, osasunean eta gizarte politiketan. Horregatik beste ataletan espero genituen murrizketa handiagoak. Azkenean, HPSren poltsa % 9 jaistea aurreikusten da, batezbestekoaren azpitik. Beraz, ez da bete hipotesirik txarrena, baina murrizketak datoz.\nEta jakina da non? Alfabetatzean eta hedabideetan orain artekoari eutsi egingo zaio, eta hori esanguratsua da. Hedabideetan zehazki abiatuta gaude hobekuntza prozesu sakon batean eta bidelagun ditugu erakundeak, baita baliabideetan ere. Eta hori bereziki estimatzekoa da, kontuan izanda EITBri % 17ko murrizketa ezarri zaiola. Baina atal batzuen poltsari eusteak esan nahi du beste hainbat ataletan jaitsiera handiagoak izango direla, eta hori txarra da.\nOrduan, zein litzateke zure balorazio orokorra? Nire ustez, euskararen normalizazioa osorik egon behar litzateke jaitsi ezin diren atalen artean, eta hori ez dugu oraindik lortu. Baina irudipena daukat erakunde batzuk mugitzen hasi direla norabide horretan. Nabarmentzekoa da Gipuzkoako Foru Aldundiak euskararen poltsari eutsi izana, eta Jaurlaritzan bertan batezbestekoa baino zerbait hobeto geratzea. Balizko joera hori indartzeko lana egin behar da orain sendo.\nZein norabidetan? Euskararen normalizazioan ziklo berri baten hasieran gaude. Ikuspegiak berritzen ari dira eta aukerak irekitzen, orain garena baino eraginkorragoak izateko. Jauzi garrantzitsu bat egin daiteke, eragileak suspertzen ari dira. Baina jauzi horrek baliabideak ere behar ditu, eta erakundeen bultzada. Uztartu beharra dago euskalgintza soziala eta instituzionala, ikuspegiak partekatu, estrategiak adostu eta lankidetza hitzartu. Bakoitzak bere aldetik ez du lortuko, elkarrekin leihan are gutxiago.\nHori epe ertaneko lana da, baina epe laburrean ze ondorio espero daiteke? Krisia hasi zenetik murrizketak metatzen ari dira urtetik urtera. Dagoeneko egitasmo batzuk bidean gelditu dira eta beste batzuk gutxiren faltan daude pott egiteko. Horregatik, aurtengo murrizketen eragina are kaltegarriagoa izango da, lehendik oso ahul dauden ataletan. Oraindik aurrekontuen lehen proposamenean gaude, maiatza bitartean negoziatu egingo dira. Ea euskalgintzan gai garen hobekuntzak eragiteko.


Bavariak Gabonetako azoka guztiak bertan behera utzi eta diskotekak eta tabernak itxi ditu. Langileen falta ZIUen funtzionamendua larri oztopatzen ari da.\nJarduneko Gobernuak eta Robert Koch birologia Institutuak (RKI) gaur ohartarazi dutenez, Alemania muturreko egoeran dago. Intzidentzia eta positibo berrien markak bata bestearen atzetik hausten ari da, eta ospitaleak betetzeko arriskua gero eta handiagoa da.\n"Egoera larria da, duela astebete baino larriagoa", adierazi du Jens Spahn jarduneko Osasun ministroak. "Alemania osoa agerraldi izugarri bat da", esan du Lothar Wieler RKIko presidenteak.\nPrentsaurreko bateratua eman dute bi arduradunek. Azken lau asteetan soilik intzidentzia bost aldiz biderkatu da. Beraz, ospitaleratze eta hildako kopuruak "zoritxarrez handiak" dira, deitoratu dutenez.\nBundesrat Alemaniako Parlamentuko ganbera gorenak pandemiaren aurkako araudia berria onartu du. Olaf Scholz sozialdemokratak berdeekin eta liberalekin osatuko duen koalizio gobernuak bultzatu du legedia.\n"Egoera larria da, duela astebete baino larriagoa"\nAlemania pandemiaren unerik okerrenean dago delta aldaeraren eta txertaketa tasa txikiaren eraginez. Herritarren % 67,9k soilik amaitu du txertaketa. "Gogorra, mingarria eta frustragarria da", onartu dute buruzagiek, guztiek bestelako negu bat espero zutelako, txertoei esker, hain zuzen ere.\nWielerrek nabarmendu duenez, aktibo dauden kasuen kopuruak milioi erdia gainditu du, eta intzidentzia metatua zazpi egunetan 100.000 biztanleko 300 positiboen langa gainditu du (340,7, azken datuen arabera).\nAlemaniak 5,2 milioi koronabirus kasuen langa gainditu du ostiral honetan, azken egunean ia 53.000 positibo zenbatu ondoren. Gainera, 200 hildako baino gehiago izan dira.\nRobert Koch Institutuak jakitera eman duenez, azken 24 orduetan 52.970 positibo eta 201 hildako zenbatu dituzte. Horrela, 2020ko martxoan pandemia hasi zenetik 5.248.291 positibo eta 98.793 hildako baieztatu ditu Alemaniak.\nTestuinguru honetan, Bavariako landerrak Gabonetako azoka guztiak bertan behera utzi ditu, eta diskotekak eta tabernak ixteko agindua eman du, covid-19ari eusteko.\nHorrela, Municheko Gabonetako merkatua bertan behera uzteko erabakia iragarri zuten duela egun batzuk. Markus Soeder Bavariako presidenteak erantsi duenez, instalazioen itxiera gutxienez hiru asterako izango da.\nGainera, 100.000 biztanleko 1.000 positiboko intzidentzia gainditzen den barrutietan funtsezkoa ez den jarduera publikoa ixtea erabaki dute Bavariako agintariek.\nLangileen falta ZIUen funtzionamendua larri oztopatzen ari da Alemanian, eta horietako laurden bat bakarrik normaltasunez lan egiten ari da.\nAlemaniako 1.300 ZIUetatik 750ek ohe kopurua mugatu behar izan dute beharginen eskasiagatik, eta beste 300 inguruk toki arazoak dituzte.\nAzkenik, telelanak Alemaniako ekonomiaren beherakada handiagoa saihestu du pandemian zehar, Spiegel astekariak gaur argitaratu duenez.\nEtxetik lan egiteko aukerarik gabe, barne produktu gordinak (BPG) % 22,1 behera egingo zukeen Alemanian, eta ez % 4,9, Deloittek egindako azterketaren arabera.


Kristalino unitatea | Innova ocular\nEspezialitateak > Kristalino unitatea\nZer da kristalino unitatea?\nOftalmologo onenek osatzen dute Innova Ocularren Kristalino Unitatea, zeinak goi-mailako kalitate zientifikoa ekartzen duten begi-lausoen eta ikusmen nekatu edo presbiziaren espezialitatean, euren esperientzian, etengako trebakuntzan eta urtean zehar tratatzen dituzten gaixoen kopuruan oinarrituta.\nDagoeneko 50.000 ebakuntzatik gora egin dituen Innova Ocular begi-lausoko edo presbiziako (ikusmen nekatua) arazoei konponbidea emateko aukera onenetako bat da.\nKristalinoan lausoa edo opakutasuna, zeina giza-begiaren lente naturala den.\nAdinaren ondorioz, gertukoa ongi fokatzeko zailtasuna da.


Donostia Zinemaldia :: La Ravaudeuse\nLa fémis Frantziako zinema eskola nazionala 1986an sortu zuten; 2010etik Raoul Peck zuzendari entzutetsua du buru, eta urtean 50 ikasle prestatzen ditu zinemaren arloko hamar diziplinatan: zuzendaritza, gidoigintza, ekoizpena, muntaketa, argazki-zuzendaritza, soinu-ingeniaritza eta -nahasketa, ekoizpen-diseinua, jarraipeneko ikasketak eta zinema-banaketa eta -emanaldiak. Urtero 60 film labur inguru egiten dira eskolan, eta haiek herrialdeko zein nazioarteko 100 zinema-jaialditan baino gehiagotan hautatzen dituzte.\nLa fémis eskolaren helburu nagusia hasierako hezkuntza eta jarraipenekoa eskaintzea da, ikus-entzunezkoen eta zinemaren sektoreetako profesionalekin koordinatuta. Hiru programa eskaintzen ditu eskolak:\n- Hasierako programak 7 departamentu ditu eta 4 urteko iraupena. Departamentu bakoitzean 6 ikasle daude (dekorazioan 4).\n- Gidoigintzako programak 3 urte irauten du eta 4 ikasle hartzen ditu bi urtean behin.\n- Banaketa/emanaldi programak 16 hilabete irauten du eta 8 ikasle jasotzen ditu (5 emanaldiari buruzkoan eta 3 banaketan).\nIrakasleak zinema-munduan lan egiten duten profesionalak dira: urtero 400 profesionalek baino gehiagok (3 orduko saioak 3 hilabetez) parte hartzen dute tailerren, ariketen eta topaketen bidez eskaintzen den prestakuntzan, eta programak diseinatzen dituzten 20 programazio-zuzendarik gainbegiratzen dut haien lana.\nSuzanne Van Boxsom


Ttipi-Ttapa aldizkariaren artxiboko 2.000 argazki Wikimedia Commonsen - Mendialdea - Erran.eus\nTtipi-Ttapa aldizkariaren artxiboko 2.000 argazki Wikimedia Commonsen\nTtipi-Ttapa 2021-10-30 09:00\nZubietako inauteriak 1988ko urtarrilean.\n1981 eta 1992 urte bitarteko 2.017 argazki digitalizatu eta publiko egin ditu Ttipi-Ttapak. Wikimedia Commons plataforman daude eskuragai, eta edonork erabili ditzake. Baldintza bat bakarrik bete behar da erabiltzeko: argazkiaren egilea Ttipi-Ttapa dela adieraztea\nGarai bat erakusten dute irudiek, bizitzeko manera bat, gizartearen irudi eta isla dira, une zehatz baten erretratuak. Istorioak erakusten dituzte irudiek, eta baita historia ere. Argazki artxiboek altxorrak gordetzen dituzte beren baitan, eta horixe da Ttipi-Ttapa aldizkariaren kasua ere. Estitxu Arotzena 1992ko apirilean Nafarroako Bertsolari Txapelketan lehenengoz aritu zenekoa, Aimar Olaizolari 1991n egindako lehen elkarrizketako argazki bat, 1983an Beran ospatutako Nafarroa Oinez, 1992. urteko Baztandarren Biltzarra, 1991ko Sarako Errugbilari taldea… Garaiko gizartearen lekukoak ageri dira Ttipi-Ttaparen artxiboko erretratuetan.\nAimar Olaizola 1991n.\n1981ean aldizkaria sortu zenetik, argazki artxibo oparoa bildu du Ttipi-Ttapak, eta horietako anitz, zehazki 1981 eta 1992 urte bitarteko 2.017 argazki digitalizatu eta Wikimedia Commons atarian paratu ditu orain. Euskal Wikilarien Elkarteak eta Tokikom tokiko hedabideen elkarteak sinaturiko akordio baten bidez egin du lan hori Ttipi-Ttapak, eta tokiko bertze hedabide batzuk ere ari dira langintza berean egun.\nEdonork erabiltzeko moduan\nDigitalizatutako argazki horiek denak Wikimedia Commons atarian daude orain erabilgarri. Wikimedia Fundazioaren ekimena da Wikimedia Commons eta 2003an sortu zen Ameriketako Estatu Batuetako Kalifornia estatuan. Handik urte batzuetara, 2006an heldu zen Euskal Herrira, eta helburua argia du: munduko herritarrak CC lizentziadun eduki librea sortzera bultzatzea. Wikipedia entziklopedia librea da beharbada fundazioaren proiekturik ezagunena, baina, bere baitan ditu bertze hainbat proiektu, horien artean da argazki artxiboak biltzeko Wikimedia Commons.\nDigitalizatutako irudiak lizentzia librean daude eskuragai\nEzaugarri bat dute fundazioaren proiektu guztiek: lizentzia librea. Hau da, bertan paratutako edukiak edonork erabili eta editatu ditzakeela.Kasu hori da Ttipi-Ttapako argazkiena ere. CC lizentzia librean partekatuta daude irudiak. Hau da, argazki horiek nahi duen orok hartu, eta nahi duen funtziorako erabil ditzake. Baldintza bakarra bete behar da: argazkiaren jabetza intelektuala aitortzea, hau da irudia Ttipi-Ttaparena dela erratea. Argazki horiek bere baitan erabiltzeaz gain, badago editatzea ere. Hori egiten den kasuan, argazkiaren egilea nor den adierazi beharko da, eta baita argazki hori editatuta dagoela ere. Gainera, behin hori eginda, berriz ere lizentzia librean partekatu beharko da irudia.\nEstitxu Arotzenari 1992an egindako irudia.\nEspero gabeko altxorrak\nTtipi-Ttapako kideekin batera, Euskal Wikilarien elkarteko Alex Pulido aritu da argazkiak sailkatzeko lanean, eta bidean espero gabeko hainbat altxor topatu dituztela kontatu du: «Espero genuen argazki batzuk aurkitzea, ferietakoak, jaietakoak edo baserrietakoak adibidez. Baina, espero ez genituenak ere aurkitu ditugu, Itoiz taldearen aurrekari izan zen Hegan taldearen lehenengoetariko argazki batzuk adibidez, edo Aimar Olaizolaren lehen elkarrizketako irudiak».\nEskualdeko historiaren isla dira Ttipi-Ttapako irudiak\nEuskal kulturarekin zerikusia duen artxibo emankorra aurkitu duela dio Pulidok. Horregatik, horrelako argazkiak eduki libre bezala partekatzeak gizarteari onura egiten diola nabarmendu du: «Horrelako irudiek eskualdeko historia ezagutzeko balio dute, baina, baita garai bat ezagutzeko ere». Gainera irudiak partekatzeak atzerrian euskal kultura eta historia zabaltzeko bide eman dezaketela nabarmendu du, eta hezkuntzan ere erabilgarri izan daitezkeela uste du.\nNon eskuratu daitezke argazkiak?\nTtipi-Ttapak digitalizatutako argazkiak interneteko https://commons.wikimedia.org/wiki/Category:Images_from_Ttipi-Ttapa atarian daude eskuragai, eta bertatik deskargatu daitezke zuzenean kalitate onean. Denera 2.017 argazki daude digitalizatuta, eta hainbertze irudiren artean, bilaketa errazteko asmoz argazkiak herrika, eskualdeka, zein urteka bilatu daitezke. Gainera, argazki guzti horiek zortzi kategoriatan sailkatu dira, horien bilaketa errazteko asmoz: ekonomia, euskara, gizartea, hezkuntza, kirola, kultura, politika eta ikuspegia. Argazkiarekin batera irudian ikusten denaren inguruko informazioa ere bilduta dago: nor ageri den argazkian, zergatik atera den, zer ikusten den bertan… Dokumentazio lan sakona dago, beraz, irudi bakoitzaren atzean.\nBaztandarren Biltzarra 1992an.\nArgazkiak igotzeko bi baldintza\nTtipi-Ttapak egin duen gisan, edozeinek igo ditzake bere argazkiak Wikimedia Commonsera. Aski da ordenagailu edo mugikor bat, eta interneterako konexioa izatearekin. Pulidoren hitzetan erraza da argazkiak igotzea, eta edozeinek egin dezake. «Wikimedian kontu bat sortu behar da, eta Wikimedia Commons atalean sartu eta hor igo botoia sakatuta agertzen dira azalpen guztiak».\nEdozeinek igo ditzake bere argazkiak Wikimediara\nArgazkiak igotzerako orduan kontuan hartu beharreko bi baldintza daudela nabarmendu du Pulidok: «Argazkia norberarena izatea, edo bestela, beste baten irudia den kasuan, egilearen baimena izatea». Prozesu erraza da, eta behin argazkia edo argazkiak igota deskribapena idatzi, eta kategoria batean sailkatu behar dela nabarmendu du, horrela argazkien bilaketa errazteko.\nGizarteari ekarpena egiten dion edozein irudi igo daitekeela nabarmendu du, baina ohartarazpen bat ere egin du: «Kontziente izan behar dugu gero irudi hori edonork erabili dezakeela, eta, beraz, kontuan hartu behar da irudi pribatu bat bada, edo gero irudi hori saldu nahi badugu, behar bada hori ez dela partekatu behar».


uriola.eus 2020-09-25 13:24 Jendartea Bilbo\nMoriako errefuxiatuentzako janari bilketa antolatu du Zaporeakek datorren irailaren 27an, igandea, goizeko 11:00etatik eguerdiko 15:00etara Bilboko Areatzan.\nuriola.eus 2020-09-07 12:50 Jendartea Santutxu\n19 urteko gizon bat atxilotu zuen udaltzaingoak joan den asteartean, droga trafikoa leporatuta.\nuriola.eus 2020-07-10 09:27 Jendartea Bilbo\nIrala auzoko BBKren banketxe baten kristala hautsi eta 'krisia kapitalak ordain dezala!' margoketak egin dituzte.\nuriola.eus 2020-07-06 09:37 Jendartea Bilbo\nMartxoaren 29an Bilboko San Frantzisko auzoan emakume batek eta haren semeak jasandako erasoa salatzeko elkarretaratzea deitu du bihar goizean Buenos Aires kaleko epaitegietan M29 batzordeak.\n‹‹ Aurrekoak 1 2 3 4 ... 149 150 151 152 Hurrengoak ››


Nire begiez begiratuta emakume gutxi daude bera bezain ederrak. Hirurogeita hamar hurbilago ditu hirurogei baino, baina gaztetan bezain ibilkera dotorea dauka. Begirada zoli, bizitza transmititzen du oraindik. Hori azalari begiratuta, azalaren azpian infinitua gordetzen du. Baina ispiluak ez omen du engainatzen, eta barra kodeari begira, haserretu egiten da. Ez, barra kodea esaten duenean ez da kontrol sozialerako tresnez ari, ezpainen gainean bertikalean atera zaizkion zimurrez baizik. Ezin dut ulertu bere burua nola ez duen eder ikusten, baina ulertzen dut hori guztioi gertatzen zaigula ispiluaren aurrean.\nOrduan, aitorpenen errenkada hasi da. Ez gaude jende asko mahai bueltan, baina gauden guztiok emakumeak gara. Adinez elkarrengandik urruti gaude, baina denboraren joanak azala zimurtzeak gehienak kezkatzen ditu, zaharrena izan ezik. Hura kezkatzen duena da, neure moduan, azalak lehertu orduko zenbat eman dezakeen. Krema garestiak, operazioen beldurrak, gustuak eta disgustuak erori zaizkigu mahai gainera.\nBat-batean ia oihuka ari naiz ederrak direla esaten. Ez dakit zenbat aldiz esan dudan ez duela merezi azido hialuronikotan dirua gastatzea, denborari ezin zaiola irabazi. Bihotzetik atera zait ordainduko nukeena haien adinean horrela egotea dela. Alferrik da: haiek aurrean daukaten ispilua ez naiz ni.\nHaiek aurrean daukaten ispilua neuk daukadan ispilua da: gizartea, gure edertasunaren izenean aberasten ari den sistema kapitalista eta gizonek eraikitako mundua. Eta ispilu horren beste aldean dagoena pozik egon dadin zenbat diru eta energia gastatzen dugun egunero. Eta nola garbitu diguten burua urte luzeetan zimurrak ederrak ez direla esanez, ileak nola desagerrarazi erakutsiz, loditasunari bainak jarriz, luzera estandarra inposatuz... eta nola kostatzen zaigun oraindik ere ispilu konplizeagoak aurkitzea. Elkarren ispiluak izan behar genuke: geure buruarengan eta besteengan ikusten dugun hori guztia sinesteko gai izateko modu bakarra izango da.


Maialen Axpe atleta arrasatearra urrezko dominaren bila doa asteburuan Malagara - Arrasate - Goiena.eus\nMaialen Axpe atleta arrasatearra urrezko dominaren bila doa asteburuan Malagara\nJokin Bereziartua Lizarazu 2014-02-07 08:30\nJonathan Perez eta Maialan Axpe Donostiako belodromoan, iaz.\nMaialen Axpe eta Iñigo Uribarren atleta arrasatearrak Antequeran (Malaga, Espainia) lehiatuko dira aste bukaeran, Promesa mailako Espainiako txapelketan. Axpe pertika-jauzian ariko da eta Uribarren, berriz, jauzi-hirukoitzean.\nAxpe eta haren entrenatzaile Jonathan Perez gaur irtengo dira hegazkinean eta domeka iluntzera arte ez dira bueltatuko. Perezek uste du Axpek urrezko domina ekarriko duela: "Bere maila erakutsiko duela uste dut. Oso ondo entrenatu du aurten; azken asteetan gaixorik egon da, hori da txarrena. Hala ere, aste honetan ondo entrenatu du; esan diot marka berdin zaidala, irabazi egin behar duela". Axpek erdi gaixorik hartu zuen parte joan den aste bukaeran Donostian jokatutako Euskadiko Kopan. Ez zuen bere maila erakutsi.\nRuiz de Azua makal Donostian\nBerdina gertatu zitzaion Malen Ruiz de Azuari; haren hiru jauziak baliogabeak izan ziren: "Pertika-jauzietan gerta daiteke Maleni gertatu zitzaiona. Lehen saiakeran 3,60 metroko langa gainditu zuen baina erortzerakoan listoia jo eta jauzia baliogabetu zioten. Azken bi saiakeretan oso urduri jarri zen", esan du Perezek.\nAxpe, urrezko dominaren bila\nMaialen Axpe Malagatik urrezko dominarekin etorriko dela espero dute Arrasate Atletiko Taldekoek. Izan ere, Axpe da bere mailan markarik onena duena (3,90 metro): "Lau metroko jauzia egiten badu ziur irabaziko duela. Bere marka onena 4,10 metrokoa da, uda sasoian lortutakoa", uste du haren entrenatzaileak. Espainiakoaz gain, Gipuzkoako txapelketan parte hartuko dute aste bukaera honetan Malen Ruiz de Azuak eta Istar Dapenak.\nPerez, sasoian oraindik\nJonathan Perez pertika jauzilariak, 32 urte eta erdirekin, 4,85 metroko saltoa egin zuen joan den asteburuan Donostian. Sasoian dago oraindik; denboraldiko bere markarik onena da eta horrek denboraldi honetako Estatuko hamar onenen artean kokatzen du. Egindako jauziarekin "oso pozik" dago, aitortu duenez: "Aurten lehentasun moduan hartu dut Maialenen eta Marenen lana, baina eurekin entrenatzen dut eta sasoi onean nago. Gainera, fin jarri naiz, zenbait kilo kendu ditut". Neguan ez du udan beste entrenatzen baina oraindik ere onenen artean egoteko gai dela erakutsi du Arrasateko atleta beteranoak.


Iraila | 2014 | komikeri\nMonthly Archives: Iraila 2014\nIra 22 2014\nParrapean Komiki Lehiaketa\n“Parrapean komiki egunak” topaketen baitan, Bilboko Udaleko Kultura eta Hezkuntza Sailak I. Parrapean Komiki Lehiaketa deitu du.\n14-17 urte bitarteko gazteek parte har dezakete lehiaketan, bai bakarka baita taldeka ere.\nLehiaketaren oinarri osoak hauek dira:\n14-17 urte bitarteko guztiek parte har dezakete lehiaketan, bai bakarka baita taldeka ere.\nKategoria bakarra izango da: euskarazko komikia edo testurik gabeko komikia.\nGaia eta formatua:\nGaia librea da, baina protagonistak pertsonaia originalak izan behar dira, baita istorioa ere. Pertsonaiak eta istorioa, biak, sortze-lan propioak eta argitaratu gabeak izan behar dira.\nObraren teknika librea da.\nKolorez edo zuri-beltzean aurkez daitezke lanak.\nLanak derrigorrez 2 orrialdekoak izan behar dira, A4 tamainakoak eta formatu bertikaldunak. Posible bada, paperean ez ezik, lanak formatu digitalean (jpg.) ere aurkeztu.\nLanak euskaraz aurkeztu behar dira edo testurik gabeko komikia ere izan daiteke.\nLanetan ezin da egilearen izena agertu. Titulua edo gaia erabili behar da obra aurkezteko, eta gutun-azal batean entregatuko da eta ez da jarriko ez sinadurarik ez izenik.\nGutun-azal horren barruan beste txikiago bat sartu behar da, titulu edo gai bera erabilita. Gutun-azal txikiaren barruan dokumentazio hau aurkeztu behar da:\nHonako datu hauek azaltzen dituen agiria: egilearen izen-abizenak, harremanetarako telefono-zenbakia, ikastetxea, jaioteguna, helbidea eta helbide elektronikoa.\nNANaren fotokopia (edo jatorrizko nazioko antzeko agiriarena)\nEgilearen erantzukizunezko adierazpena, idazlana orijinala, argitaratu bakoa eta beste lehiaketaren batean saritu gabea dela ziurtatuz.\nLana zenbait egileren artean egiten badute, guztiek aurkeztu behar dute dokumentazio hori.\nLanak aurkezteko lekua eta eguna:\nLanak eskuan entregatu ahal dira, edo postaz bidali, helbide honetan:Begoñako Liburutegia (Circo Amateur Club Deportivo k. 2, 48004 Bilbo)\nOrdutegia: astelehenetik barikura, 09:00- 20:30 (astelehen\nGoizez itxita dago) eta zapatuetan, 10:00-14:00.Obrak aurkezteko epea hilabetekoa izango da, urriaren 15etik azaroaren 15era (data-tarte horretan Correos-eko zigilu-marka duten lanak onartuko dira).\nHiru sari hauek banatuko dira (nahiz taldea, nahiz norbanaka izan):\nIntuos Pen Tablet + Xabiroiren eskutik Xabiroi album bat eta lau ale + marrazteko materiala Goyaren eskutik + 2015eko urtarrileko BERTON aldizkarian argitaratzea + Diploma.\nXabiroiren eskutik Xabiroi album bat eta lau ale + komiki sorta\nBilboko Udal liburutegien eskutik + marrazteko materiala\nGoyaren eskutik + Diploma.\nXabiroiren eskutik Xabiroi album bat eta lau ale + marrazteko materiala Goyaren eskutik + Diploma.\nSari-banaketa azaroaren 29an, zapatuan, arratsaldeko 18:00etan, izango da “Parrapean komiki egunak” topaketen baitan, Begoñako Udaltegian.\nIrabazleek sariak banatzeko ekitaldian egon beharko dute, edo bestela haien ordez norbaitek jasoko du.\nIrabazleek zein aukeratutako guztiek lanak argitaratzeko eta zabaltzeko eskubidea emango diote Bilboko Udaleko Kultura eta Hezkuntza Sailari, emandako sariaz gain, ezer ordaindu barik.Kultura eta Hezkuntza Sailak eskubide hori erabili ahal izango du honetarako:Baimena emango dio Berton aldizkariari irabazlearen lana 2015eko urtarrileko aldizkarian argitaratzeko.Bere kabuz argitaratu ahal izango ditu saridunen lanak eta beste lan aukeratuak, paperean edo formatu digitalean. Dena den, saridunak ez diren egileen lanak argitaratu baino lehen euren baimena eskatuko du Kultura eta Hezkuntza Sailak.\nErakusketa baten bidez zabaldu ahal izango ditu saridunen eta aukeratuen lanak.2015eko otsailetik aurrera, egileek askatasuna izango dute beraien lanak nahierara erabiltzeko.\nParte-hartzaileen erantzukizuna izango da aurkeztutako lanek bestelako egile-eskubiderik ez izatea, baita irudi-eskubide edo antzekoengatiko edozein erreklamazioren ardura ere.Era berean, lanen autoretzarekin lotutako edozelako erreklamazioak artisten ardurapean egongo dira.\nAditutako epaimahai batek irabazleak aukeratuko ditu. Komiki arloko 3 adituk osatuko dute epai-mahaia.\nLehiaketaren epaia “Parrapean”en prentsaurrekoan jakinaraziko da.\nAntolatzaileek aurkeztutako lanak babestuko ditu (originalak badira), eta horien zuzentasunaren ardura izango dute.Sari-banaketa egin ondoren, 15 eguneko epea izango dute parte-hartzaileek euren lanak eskatu ditzaten. Epe horretan eskatzen ez badituzte, Udalak suntsitu egingo ditu eskatu ez zaizkion lanak.\nLehiaketa honetan parte hartzeak oinarri guztiak onartzea dakar.Antolatzaileek beharrezko diren aldaketak egin ditzakete lehiaketak ondo funtzionatu dezan.\nBy komikeri • Laburpen hitzak Komiki lehiaketa,Parrapean\nIra 6 2014\nEuskaldunak erdal komikietan (IV): Cartier hobeto\nKomikerik daukan “kanal esklusiboetatik” heldu zaigu berria. Quebeceko kostaldean, San Lorentzo ibaitik hegoaldera, Gaspesia izeneko penintsulan, han argitaratzen den Graffici aldizkarian eta bertako historiaren gaineko artikulu batean… euskaldunen gaineko komiki bat agertu zaigu!\nHona hemen datuak: Pascal Alain kazetariak Quebeceko “aurkikuntzaren” mendeurrena gogoratuz artikulua idatzi zuen Grafficin. Eskola liburuetan eta kronika ofizialetan maiz gertatzen denez, arraultza batu eta frijitu duenaren ordez, arraultza jan duenarentzat gordeten dira ospeak eta loriak. Hala dirudi gertatu dela Quebeceko aurkikuntzaren kasuan ere Jacques Cartier bretoiari aitortzen zaionean meritua eta ez hango inguru hotzetan ibili ziran euskal portuetako arrantzale trebeei. Halakorik!\nJacques Cartier jaunak entzungorrarena egin arren, Orbie ilustratzaileak aldizkariarentzat egiten duen hileroko komikian argi usten du afera,\nBy komikeri • Laburpen hitzak jacques cartier,orbie\nIra 1 2014\nJoseviskyren mugimendu ikusezina\nKomikia: mugimendu ikusezina, Komikiaren hizkuntza ezagutu, ulertu eta menperatzeko ikastaroa eskainiko digu Joseba Larratxe Berazadik, Joseviskyk, Tolosako liburutegian.\n“Komikia boladan datorren espresio modu artistikoa dela jakina da, baina zergatik? Non egon da ezkutatuta orain arte? Zeintzuk dira bere narrazio tresnak eta nola eraikitzen da komiki bat? Galdera guzti hauen erantzunak jorratuko ditugu modu teoriko zein praktikoan KOMIKIA: MUGIMENDU IKUSEZINA ikastaroan”.\nUrriaren 6an hasita 2 hilabetez, astelehenero 18:00etatik 20:00etara, TOLOSAKO LIBURUTEGIAN. Matrikula 20€.\nIzena emateko: gazteria@tolosakoudala.net\nBy komikeri • Laburpen hitzak Joseba Larratxe,Josevisky,tolosako liburutegia


Mehategiak eta metanoa | Zientziaren labirintoan kokatuz\nHasiera » Gaurkotasunekoak » Mehategiak eta metanoa\nMehategiak eta metanoa\nIragan urriaren 28an, zoritxarreko berria iritsi zitzaigun Leongo Pozo Emilio del Valle ikatz mehategitik: metano gas jario baten ondorioz leherketa bat gertatu zen sei mehaginen heriotza eraginez. Tamalez, ez da hau halako zerbait gertatzen den lehen aldia, historian zehar era honetako istripu asko gertatu izan baitira. Gainera, hauetako gehienak metano gas leherketen ondorioz izaten dira.\nIkusi denez, %5 eta %15eko kontzentrazio tarteetan, metanoak leherketa bat eragin dezake. Hortik gora leherketarik eragin gabe su har dezake, eta kontzentrazio txikiagoetan, ez du arazorik eragiten. Aipaturiko baldintza horietan,nahikoa izaten da txispa txiki bat, gasari istripua gertatzeko behar duen hasierako energia ahalbidetzeko. Hori gertatzen denean, mehategiko oxigeno kontzentrazioa kolpetik jaitsi egiten da, (ez ahaztu errekuntza eta leherketa guztietan oxigenoak parte hartzen duela), mehaginak asfixiagatik arriskuan jarriz. Funtsean, hori izan zen Leongo mehategi hartan gertatu zena.\nHori kontuan hartuta, mehategietan bi eratako oinarrizko neurriak hartzen dira (edo behar lirateke behintzat!):\nAireztatzeko sistema bat erabiltzea, gerta litezkeen metano jarioen aurrean, bere kontzentrazioa baju mantentzeko.\nLeherketa gertatzeko behar den hasierako energia eman dezakeen sistema oro ekiditea, txispak adibidez.\nMetanoaren jatorria eta hornidurak\nGaur egun, metanoa maiz aipatzen den konposatua da. Izan ere, kasu honetan bere berri mehategietako istripu baten harira izan badugu ere, azken urteetan etorkizuneko energia iturri “garbi” gisa aurkeztu izan digute.\nMetanoa konposatu organikorik sinpleena da. Izaki bizidunen hondakinen deskonposaketa anaerobikotik (oxigenorik gabeko giroetan) sortzen da, eta izaki bizidunetan, bakterio metanogenikoen metabolismoko produktu gisa lortzen da. Hala, petrolioa eta ikatza bezalako erregai fosilen erreserbatan, metano poltsak egoten dira.\nHorrekin lotuta, atmosferara metano emisiorik haundiena suposatzen duten eremu batzuk aipa daitezke:\nIkatz mehategiak: metanoa ikatz poroetan aurkitzen da grisu gasaren osagai nagusi gisa (gas honek karbono dioxidoa eta beste zenbait gas ere izan ditzake proportzio txikiagoan), eta ikatza askatzean bertan bildutako metano gasa ere askatzen da.\nAbeltzantza eremuak: behiak bezalako belarjaleek, beren hesteetan dituzten bakterien eraginez, beren metabolismoan zehar metanoa askatzen dute.\nUr araztegiak: uren material organikoa desegiteko, mikroorganismoen jarduera aprobetxatzen da, metano kopuru haundiak askatuz.\nZabortegiak: aurreko bi kasuetan bezala, bakterio metanogenikoek bertako materia organikoaren deskonposaketa ahalbidetzen dute.\nMetano emisio hauei lotuta, ezinbestean bere ezaugarri bat aipatu behar. Izan ere, metanoak karbono dioxidoak baino 25 aldiz errazago xurgatzen du eguzkitik datorren beroa. Honek, klima aldaketaren gaia puri-purian dagoen honetan, atmosferara igortzen den metano kopurua neurtu beharra dakar. Jakina den bezala, karbono dioxidoa da negutegi efektuaren erantzule nagusia, berau baita fenomeno hau eragin dezaketen gasen artean atmosferan kontzentraziorik haundiena duena. Edonola ere, metanoaren kontzentrazioa askoz ere txikiagoa izan arren, gas honek eguzkitiko beroa xurgatzeko horrelako erraztasuna izateak, halabeharrez negutegi efektuan zeresana izatea dakar.\nZentzu horretan, azken urteetan eremu hauetan askatzen den metanoa bildu eta erabili ahal izateko ikerketak abiarazi dira. Lehenago aipatu bezala, erabilera hauetako bat metano hori erregai gisa ustiatzea litzateke. Dena den, kontuan hartu behar da energia iturri honentzat “garbia” labela erabiltzea ez dela guztiz zuzena. Izan ere, errekuntza guztietan bezala, metanoa erretzean ere karbono dioxidoa askatuko litzateke, eta honek negutegi efektuaren arazora garamatza berriz ere. Edonola ere, egia da metanoa erregai gisa erabilita aurrerapauso bat ematen dela, lehenago aipatu dugun bezala, karbono dioxidoaren negutegi efektu potentziala metanoarena baino 25 aldiz txikiagoa baita.\nHala ere, metanoak izan zitzakeen beste erabilera posible batzuk aztertzea ere komeni da. Hala, metanoa era kontrolatuan aktibatzea posible izango balitz, erregai gisa ezezik, hidrogeno molekularraren lorpenean eta konposatu organiko haundiagoen sintesian ere (alkoholak adibidez) erabili ahalko litzateke.\nHonetan guztian, kontuan hartu behar da metanoa, konposatu organikorik sinpleena den heinean, oso egonkorra dela. Izan ere, metanoak (CH4) lau karbono-hidrogeno (C-H) lotura ditu eta hauek oso sendoak dira. Hain zuzen ere, aipaturiko beste erabilera horietarako lehen pausoa lotura horietako bat apurtzean datza.\nHori ordea, energiaren ikuspegitik oso prozesu garestia da, eta gaur egungo ikerketa askotan, erreakzio hori erraztuko zuketen katalizatzaile egokiak bilatzen dira. Konposatu hauek, erreakzioan kontsumitu gabe, berau errazago gertatzea ahalbidetzen dute.\nHori lortu ezkero, posible litzateke metanotik energia iturri garbi bat lortzea (izan ditzakeen ezpurutasunak salbu), hidrogeno molekularra (H2) alegia. Izan ere, metanoak ez bezala, hidrogeno molekularrak erretzean ez du karbono dioxidorik askatzen, eta beraz, negutegi efektuaren aferan aurrerapauso haundi bat emango litzateke.


Kontraesanak - Lea-Artibai eta Mutrikuko Hitza : Lea-Artibai eta Mutrikuko Hitza\nGizakiok kontraesan asko izaten ditugu. Denok ari gara geure iritziak aldatzen egoerak aldatzen dihoazen heinean. Adinak, batez ere, pentsakera aldatzea dakar. Fisikoki aldatzen goazen modura, mentalki ere berdin gertatzen da. Ez dauka zer ikusirik umetan edo gaztaroan daukagun pentsakerak, eta helduaroan edo zahartzaroan daukagunak. Zer irakurri, zer entzun, zer ikusi, ze girotan bizi garenaren arabera, modu bateko edo besteko pentsakera izango dugu.\nGaur egun hainbeste aipatzen den berdintasuna albo batera utziz, desberdintasuna da hitza. Desberdina izatea naturak emandako doaia da. Desberdintasun horrek bizitza interesgarriagoa egiten du, ordaindu ezinezko aberastasuna da. Kontraesan guztiekin, batzuen eta besteen indarrak batuz, gizarteak aurrera pausoak ematen ditu. Zientzian gertatzen dena da horren adibide.\nBaina dena ez da positiboa. Denok mundu hobe baten bizi nahi dugu, ingurumen garbi batean. Ozeanoak, itsasoak, ibaiak, errekak, mendiak… dena garbi edukitzea nahi dugu. Baina gure portaera ez doa nahi horrekin bat. Denok nahi dugu osasun ona eduki. Osasun zerbitzu on bat, profesional onenekin. Baina osasunaren kontrako portaerak ditugu. Inoiz baino gehiago hitz egiten da elikadurari buruz, baina inoiz baino loditasun arazo gehiago dago.\nGaur egun, informazio asko dago alkoholak eta drogak eragiten dituzten kalteei buruz. Zirkulazio kontroletan, alkohol eta drogen emaitza positiboak gero eta gehiago agertzen dira, beraien eta besteen bizitzak arriskuan jarriz. Askatasunaren izenean, bakoitzak nahi duena egin ahal omen du, baina ondorioak kontuan hartzen baditugu, askatasun horrek ez dauka zentzu handirik. Kasu horietan kontraesanak ez dira samur ulertzekoak.\nPolitikan ere ez dira falta kontraesanak. Historikoki basakeri handiak egin dira eta egiten dira tolerantziaren, askatasunaren eta berdintasunaren izenean. Alde bateko eta besteko diktadurak, teorian, prinzipio horietan oinarritzen dira. Kasu argia 1789ko Frantziako Iraultza da. Argi eta garbi, esplizituki, ospe handia izan zuten hiru hitz horietan oinarritu zituen bere ekintzak: «Égalité, Fraternité, Liberté». Baina iparraldeko euskaldunentzat, adibidez,oso ezkorra izan zen. Haren ondorioak pairatzen ari dira gaur egun ere. Frantzia guztian, askatasunaren izenean hizkuntza guztiak desagerrazi zituzten, frantsesaren alde.\nGure garaira salto eginez, Euskal Herriko hegoaldean, herritarren aldetik ere ez dira falta kontraesanak. Teorian, euskara maite dugula esaten dugu, baina praktikak ez du hori erakusten. Gure ikurrina ezagutzen ez duenik ez da egongo, eta Euskadiko ereserkia zein den, berriz, ia inork ez daki. Estatuen bandera eta ereserkien garrantzia oso erlatiboa da, baina herrialde bakoitzak bereak ez ezagutzea ere kontraesana da. Hori da gure kasua.


"SALVADOR DALÍ. Obra grafikoa" | Rialia\nHasiera › Aldi baterako erakusketa › "SALVADOR DALÍ. Obra grafikoa" ›\n"SALVADOR DALÍ. Obra grafikoa"\nHasiera 27/03/2015 bukaera31/08/2015\nSALVADOR DALÍ. OBRA GRAFIKOA\nPorugaleteko Rialia Industria Museoak Salvador Dalí pintore katalanaren 32 margo-lanen erakusketa du hilabeteotan. Salvador Dalí pintura surrealistaren ordezkaririk nabarmenenetako bat dugu, agian mugimendu artistiko honetako pintorerik ezagunena, hain justu ere.\nBilduma Portugaletera heldu baino lehen Madril, Andaluzia eta Asturias autonomia erkidegoetan egon da ikusgai.\nSalvador Dalí 1904ko maiatzaren 11n jaio zen Figueresen (Girona). Hamalau urte zituelarik, lehen erakusketa egin zuen Figueresen bertan, eta 1921ean San Fernandoko Arte Ederren Akademian sartu zen. Madrilgo Ikasle Egoitzan bizi izan zen sasoian, gazte-talde baten lagun egin zen, gerora intelektual eta artista ezagunak izango ziren gazteak, hain zuzen: Luis Buñuel, Federico García Lorca edo Pepín Bello, besteak beste.\nHurrengo urteetan, zinemagintza surrealistari lotutako zenbait proiektu gauzatu zituen Salvador Dalík. Horien artean aipagarrienak, Luis Buñuelekin egindakoak: Un Chien Andaluz eta L´age d´or.\nJoan Miróri esker, 1930ean André Bretón buru zuen talde surrealistarekin harremanetan jarri zen. Dalíren lehendabiziko artelanek Kubismoaren, Futurismoaren eta Pintura Metafisikoaren eragina izan arren, hogeita hamarreko hamarkadaren hasieran, jadanik, surrealismoan erabat murgildurik zegoen Dalí, eta margolari gisa izena egiten hasi zen.\n1930eko eta 1940ko hamarkadetan, New York eta Paris artean bizi izan zen, bere emazte Elena Ivanovna Diakonova “Gala”-rekin. Naziak Frantzian sartu zirenez, Estatu Batuetara joan zen eta han 1940. urtetik 1948. urtera egon zen.\nEspainiara 1948an itzuli ondoren, berriz ere Port-Lligat aukeratu zuen bizileku. 1940ko hamarkadaren bukaera aldera etapa mistiko eta nuklearrari ekin zion. Etapa horretan, erlijioarekin lotutako gaiak eta sasoi hartako aurrerapen zientifikoei buruzkoak landu zituen. Halaber, fusio eta fisio nuklearraren alorrean izandako aurrerapausoen inguruko interesa bereziki agurtu zuen.\n1958. urtetik aurrera, bestelako korronte garaikide batzuen eragina izan zuen, hala nola, Pop Art delakoarena, Informalismoarena edo Op Art delakoarena. Orobat, gai historikoetan oinarrituriko lanak ere egin zituen.\nErakusketa guztien artean, 1968an New Yorkeko MOMAn egindako “Dada-Surrealism and their Heritage” nabarmendu behar dugu; horrez gain, aipatzekoa da, 1974an Figueresen inauguratutako Dalíren Teatro-Museoa. Gala 1982an hil ostean, Dalik, depresioak jota, margotzeari utzi, eta alde batera utzi zuen ordura arteko jarduera publiko guztia. Torre Galatean, Figeresen hil zen, 1989ko urtarrilaren 23an.\nEsta exposición no tiene ninguna obra asignada